ФҲДЁ архивидан маълумотнома илгари 15 кунда берилган бўлса, бугун ДХМ орқали 3 кунда бериляпти - zarnews.uz\nФҲДЁ архивидан маълумотнома илгари 15 кунда берилган бўлса, бугун ДХМ орқали 3 кунда бериляпти\nБугун мамлакатимизда барча соҳаларда амалга оширилаётган ислоҳотларга бефарқ бўлмаган юртдошларимиз, кенг жамоатчилик ҳамда ОАВ вакиллари ушбу ўзгаришларни доимий кузатиб, ўз фикр ва мулоҳазаларини, талаб ҳамда таклифларини билдираётганлиги натижасида соҳалар ривожи йўлидаги бюрократик тўсиқлар, коррупция каби иллатларнинг олди олинмоқда.\nДавлат хизматлари марказлари Ўзбекистон Республикаси Президентининг бевосита ташаббуси билан ташкил этилган янги тизим ҳисобланади. Мазкур тизимнинг яратилишида 10 дан ортиқ илғор хорижий тажрибалар ўрганиб чиқилди.\nДавлат хизматлари марказлари фуқароларнинг мушкулини осон қилиш, вақтини тежаш, ташкилот, идора ва муассасалар фаолиятига ишончини мустаҳкамлаш мақсадида “Фуқаролар эмас, ҳужжатлар ҳаракатланади” тамойили асосида фаолият юритиб келмоқда.\nҲозирги кунда вилоятимизнинг барча туман (шаҳар) Давлат хизматлари марказларида электрон навбат жорий этилган. Бу эса марказга келган фуқаролар ўртасида тартибсизликлар келиб чиқишининг олдини олишга имкон яратмоқда. Ваҳоланки, 120 дан ортиқ давлат хизматлари кўрсатилаётган Давлат хизматлари марказларига мурожаат билан келаётган жисмоний ва юридик шахслар сони кўпчиликни ташкил этади. Биргина, Самарқанд шаҳар Давлат хизматлари марказига бир кунда 1000 дан ортиқ фуқаролар турли соҳалар бўйича мурожаат билан келишади.\nЖорий йилнинг 25 декабрь куни Zarnews.uz сайти орқали журналист Хуршида Эрназарова томонидан “Ягона дарча Давлат хизматлари марказига айлантирилди. Нима ўзгарди?” номли мақоласи юзасидан қуйидагиларни маълум қиламиз.\nБиринчидан, ҳар бир ДХМларда давлат хизматларини кўрсатиш соҳалар бўйича секторларга бўлинган. Фуқароларнинг тушлик пайтида ҳам марказга ташриф буюриши ҳисобга олиниб, ходимлар ўртасида узлуксиз иш жадвали йўлга қўйилган.\nИккинчидан, Вазирлар Маҳкамасининг 2019 йил 15 февралдаги 134-сон қарори билан тасдиқланган Маъмурий регламентга мувофиқ ахборот-коммуникация тизими орқали ФҲДЁ архивлари сўровнома тушган кундан бошлаб 3 иш куни мобайнида сўралаётган маълумотларни тегишли ФҲДЁ органларида мавжуд ёки мавжуд эмаслигини аниқлаб, QR-код қўйилган маълумотномани расмийлаштиради ҳамда тегишли Давлат хизматлари марказига юборади.\nБироқ Давлат хизматлари марказлари томонидан ушбу хизмат жорий этилишидан аввал ФҲДЁ архивидан маълумотномалар қонунчиликка мувофиқ 15 кун муддат ичида тақдим этиб келинган.\nУчинчидан, болаларни боғчага жойлаштириш норматив ҳужжатларга асосан, марказ ходимлари томонидан фуқаролардан фақат ариза қабул қилинади. Қабул қилинган аризалар эса Мактабгача таълим вазирлигининг “OPEN EMIS” сайтига юборилади. Аризанинг жавоби фақат онлайн тарзда келади. Марказ ходимлари эса бу ҳақда фуқарони хабардор қилади. Шунингдек, ҳар бир туман (шаҳар) Давлат хизматлари марказларида Мактабгача таълим вазирлигининг телеграмдаги @MtmNavbatBot манзили осиб қўйилган. Фуқароларга ушбу манзил орқали ҳам онлайн навбат ҳақида хабардор бўлиб туришлари тўғрисида маълумот берилади.\nТўртинчидан, мақола сўнггида келтирилган маълумот бўйича яъни, марказ ходимлари томонидан битта кўп қаватли уйда яшовчиларнинг ҳужжатларига иккита маҳалланинг номи ёзилиши каби ҳолатлар кузатилмаган. Шу ўринда таъкидлаш жоиз, марказга мурожаат қилган ҳар бир фуқаронинг аризасида келтирилган маълумот учун мурожаатчининг шахсан ўзи масъулдир. Аризада кўрсатилган манзил ва бошқа маълумотлар фуқаро томонидан тўлдирилади. Лекин юқоридаги ҳолат юзасидан фуқаролардан ҳам, “Марказгазтаъминоти” унитар корхонасининг шаҳар филиалидан ҳам оғзаки ёки ёзма равишда ҳеч қандай шикоят тушмаганлигини маълум қиламиз.\nДавлат хизматлари марказлари ташкил этилганига бу йил икки йил тўлди. Бугунги кунда халқимизга тезкор, қулай ва шаффоф хизматларни кўрсатишда инновацион ахборот технологияларига таянган ҳолда ишлар олиб борилмоқда. Албатта, ҳали олдимизда турган вазифалар кўп. Фаолиятимиз самарадорлигини янада ошириш биринчи ўринда турган долзарб масалалардан биридир. Шу боис нафақат бизнинг тизимда, балки барча соҳаларда эришилаётган ютуқларни, баъзи камчиликлар ҳақида жамоатчиликни хабардор қилишда албатта, ОАВ вакилларининг ўрни алоҳида аҳамият касб этади. Журналистлар томонидан билдирилган ҳар бир ижобий ва танқидий фикр-мулоҳазаларни тўғри қабул қилиш бугуннинг талаби ҳисобланади. Зеро, оммавий ахборот воситалари ҳар доим жамият тараққиётининг кўзгуси бўлиб келган.


Меркель: халқаро ҳамжамият Ислом ва терроризм ўртасида чегарани аниқлаб олиши керак\n15:55 / 18.02.2017\nЕИ евро ҳудудини мустаҳкамлаб, ягона валюта иттифоқини муҳофаза қилиши керак, деган фикрни илгари сурмоқда Германия канцлери Ангела Меркель. У Мюнхен хавфсизлик конференциясида шундай баёнот берган. "Биз умумий валютамизни мустаҳкамлашимиз керак", - деган Меркель ва ЕИ "аллақачон иккита молиявий инқирозни бошидан кечиргани"ни хотирлаган.\nУнинг айтишича, Европанинг ягона пули чиқарилаётганида инқирозларни ҳал этиш механизмлари ишлаб чиқарилмаган. Ангела Меркелнинг конференцияда айтишича, Германия Европа Марказий банкининг сиёсатига аралашмаяпти.\n"ЕМБ мустақил сиёсат юритади, у Германиядан бошқарилмайди. Бу евроҳудуд мамлакатлари учун умумий қоидадир", - деган Меркель.\nГФР канцлери, шунингдек, хавфсизлик масалаларига ҳам тўхталиб, мамлакат ЯИМ (ялпи ички маҳсулот)нинг 2 фоизини мудофаа соҳасига йўналтириш бўйича мажбуриятини адо этиш борасида чоралар кўраётганини айтди.\nМеркелнинг уқдиришича, "НАТО аъзо давлатларнинг қўшма манфаатларига жавоб беради".\nГФР етакчиси ўз маърузасида ЕИ миграция оқимларидан ўз чегараларини ҳимоя қилишга шай бўлмаганига эътибор қаратиб, халқаро ҳамжамият тинчликпарвар Ислом дини билан терроризм ўртасида чегарани аниқлаб олиш зарурлигини қайд этди.\nАнгела Меркель Мюнхен конференцияси


Сурхондарёда янги сотиб олинган «Cоbalt»нинг орқа қисми иккига бўлиниб кетди - XABAR.INFO\nУнда истеъмолчи, ўзига тегишли бўлган “Lacetti” русумли автомобилига сервис хизмат кўрсатиш мақсадида, Қўрғонтепа шахар, Андижон кўчасида жойлашган “Қўрғонтепа ёшлар соғломлаштириш маркази” МЧЖга қарашли “Бек” автотранспорт воситаларига сервис хизмат кўрсатиш устахона ходими Дониёр исмли шахсга қолдириб кетганлигини, бироқ уста томонидан телефон орқали автомобилни таъмирлаш учун кўтарма ускуна ёрдамида юқорига кўтарилганлиги ва кутилмаганда автомобил кўтарма ускунадан тушиб кетганлиги хақида хабар берганлигини, бунинг оқибатида автомобил кузовининг айрим қисмларига шикаст етканлигини, шунингдек, уста томонидан автомобилнинг зиён етган қисмлари таъмирлаб берилганлигини, лекин автомобилнинг таъмирдан кейинги ҳолати қониқтирмаганлигини баён қилган.\nМазкур мурожаат ўрганилиши натижасида, машина тадбиркор томонидан сифатли таъмирлаб берилишига эришилдиhttps://moevideo.biz/native?id=mv-content-roll-1323&slot=content&api=2.0&ref=m.aniq.uz\nАна шундай мурожаатлардан яна бири, Сурхондарё вилояти Жарқўрғон туманида яшовчи фуқаро М. Ўзбековдан келган бўлиб, унда истеъмолчи Термиз шаҳридаги «Сурхондарё Автотех хизмати» салонидан 2020 йил 26 март ойида 97.000.000 сўм тўлов қилиб «Cоbalt» автомобилини харид қилган. Бироқ, орадан ҳеч қанча вақт ўтмасдан машинанинг орқа қисми иккига бўлиниб кетгани ва салонга мурожаат қилгани, салон таъмирлаб беришдан бош тортганлигини айтиб ўтган.\nЖССТ COVID-19’нинг янги штамми қанчалик хавфлилигига…\nУшбу расм 1984 йилда олинган\nОЛДИНГИ СAХИФAЎзбекистон вертолётлар қатновини йўлга қўйишни режалаштирмоқда\nКЕЙИНГИ СAХИФAСанжай Ойдан тушиб, Насафий Ердан чиққанми? Нега суд бир хил масалага турлича ёндашмоқда?


"Учқудуқ"газетаси хабар қилади: “ЎЗАГРОСУҒУРТА” АЖ : йиллар давомида оқланган ишонч! » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / "Учқудуқ"газетаси хабар қилади: “ЎЗАГРОСУҒУРТА” АЖ : йиллар давомида оқланган ишонч!\n"Учқудуқ"газетаси хабар қилади: “ЎЗАГРОСУҒУРТА” АЖ : йиллар давомида оқланган ишонч!\n29-03-2019, 20:29, admin\nМамлакатимиз суғурта бозоридаги энг йирик суғурта компанияларидан бири бўлган "Ўзагросуғурта” АЖ 1997 йилдан бери фаолият юритади. Ҳозирда акциядорлик жамиятининг Низом жамғармаси 100,0 млрд. сўмни ташкил этади. Шунингдек, республика бўйлаб 200 та бўлинмалари мавжуд. Улар томонидан 100 дан ортиқ суғурта турлари бўйича сифатли хизматлар кўрсатиб келинмоқда.\nЖумладан, "Ўзагросуғурта” АЖ Учқудуқ туман бўлинмаси фаолияти ҳам самарали йўлга қўйилган бўлиб, ўзининг сифатли хизматлари билан ҳудуд ижтимоий-иқтисодий ривожланишига муносиб улуш қўшмоқда.\nАкционерлик жамиятининг ўтган 2018 йилдаги фаолиятига назар ташлайдиган бўлсак, юридик ва жисмоний шахслар билан 17133 та суғурта шартномаси тузилиб, суғурта мажбурияти 127421952,0 сўмга тенг бўлди.\nБўлинмада юридик ва жисмоний шахслар томонидан келиб тушган мурожаатларни ўрганиш ва тезкорлик билан суғурта товонини тўлаб беришни зиммасига олган малакали мутахассислар фаолият олиб боради.\nСуғурта тўловларини суғурта турлари кесимида таҳлил қиладиган бўлсак, "Бахтсиз ҳодисалардан суғурта қилиш”- 9200,0 сўм, "Ўқувчиларни бахтсиз ҳодисалардан суғурта қилиш” - 5450,0 сўм, "Жисмоний шахсларнинг чорва молларини суғурта қилиш” 1600,0 сўм, "Иш берувчининг фуқаролик жавобгарлигини мажбурий суғурта қилиш”-107 934,6 сўм, "Бахтсиз ҳодисалардан оилавий суғурта қилиш” - 950,0 сўм, "Аҳолининг турар жой иморатларини суғурта қилиш” - 170,0 сўм жами 2018 йил давомида 125304,6 сўм миқдорида суғурта товони фуқароларга тўлаб берилган.\nКомпанияда суғурта хизматлари рўйхатини янгилаб бориш ҳар доим устуворлик касб этади. Чунончи, "Она ва бола”, "Ғамхўр”, "Аҳоли мол-мулкини комплекс суғурта қилиш”, "Бахтсиз ҳодисалардан оилавий суғурталаш”, "Тежамкор”, "Бунёдкор”, "Манфаатдор”, "Тадбиркор” номли суғурта акциялари амалиётга киритилди.\nЯнги суғурта акцияларини тарғибот ва ташвиқоти йўлга қўйилиши натижасида мижозларга 1209 дона суғурта полиси сотилди.\nЮқорида қайд этилган чора-тадбирларнинг амалиётга тадбиқ этилиши акциядорлик жамиятига аҳоли ва мижозлар ишончини янада мустаҳкамлаш, мамлакат суғурта бозоридаги мавқеини оширишда муҳим омил бўлиб хизмат қилмоқда.\nСуғурта – бахтсиз тасодифлар, ҳаёт давомида учраб турадиган турли кутилмаган нохушлик ва таваккалчиликлар оқибатида кўрилган зарарларнинг ўрнини қоплаш орқали фуқароларни ижтимоий ҳимоя қилувчи тармоқ.\nКомпанияни мижозлар олдида олинган мажбуриятларни тасдиқловчи ҳужжатдир.\nСуғурталанувчи суғурта полисини компаниядан сотиб олади. Мижоз келажакда ўзи билан содир бўлиши мумкин бўлган ҳодисани, зарарларни қоплаши учун ҳамда бошқаларнинг ёрдамига муҳтож қолмаслиги учун кам миқдорга суғурта компаниясидан суғурта полиси сотиб олади ва бахтсиз ҳодиса сабабли мол-мулкига зарар етганда суғурта компанияси унга тўлаганидан кўп миқдорда мижознинг кўрган зарарини қоплаб беради.\nСУҒУРТАГА ЭҲТИЁЖИМИЗ БОР(МИ)?!\nАслида ҳар биримизнинг суғуртага эҳтиёжимиз бор. Суғурта бозорида тажрибаси бор Суғурта компанияларига мурожаат қилишлари, суғурта турлари (улар жадаям кўп ва хилма-хил) ҳақида батафсил маълумот олишлари ва суғурта хизматларидан фойдаланишлари мумкин.\nGM Uzbekistan’дан Tracker нархига Chevrolet Malibu, Lacetti нархига эса Tracker сотиб олиш мумкин\nИЖТИМОИЙ ҲИМОЯ: кимлар ихтиёрий равишда бадал тўлаб, ПЕНСИЯ УЧУН СТАЖ ТЎПЛАШ ИМКОНИЯТИГА ЭГА?\nИккинчи шкала бўйича жисмоний шахслар даромад солиғи 7,5 фоизгача пасайтирилади


Бир марталик тиббий буюмлар тикиб сотилганда, ПҚ-1050 га мувофиқ солиқ имтиёзлари тадбиқ этиладими?\nМЧЖ корхонаси ИФУТ- 14130. 20.04.2017 йилда очилган бўлиб, ягона солиқ тўловчилар қаторига киради. Шу кунга кадар 5 та ходим ишлаб келмоқда. Корхона балансида тикув машиналари, стериллаш учун машина аппаратлари, гигиена жиҳатдан стандартга жавоб бериладиган ижарага олинган жой, шунга ўхшаш бир нечта асосий воситалар мавжуд. Корхона материал бўлмаган матодан (нематериальный ткань) 1 марталик ишлатиладиган тиббий – операцион халат, шапка (шарлотка), чойшаб, кўз салфеткалари ФАКО, бахила махсулотлар тикиб, стериллаб сотмоқда. Шулар АВда 1932-сон Низомга бўйича имтиёз қўлланиладиган товарлар рўйхатига кирадими?\nПрезидентнинг 28.01.2009й. ПҚ-1050-сонли қарори билан белгиланган солиқ ва божхона имтиёзлари ноозиқ-овқат истеъмол товарлари ишлаб чиқаришга ихтисослашган корхоналарга берилган. Имтиёзлар қўлланиладиган ноозиқ-овқат истеъмол товарлари рўйхати ушбу қарорнинг 2-иловасида келтирилган.\nИстеъмол товарлари деганда –инсон эҳтиёжларини қондириш учун зарур бўлган маиший мақсадларидаги товар тушунилади.\nФикримизча, тиббий мақсадларида ишлатиладиган операцион халат, шапка, чойшаб, кўз салфеткалари, бахила ва шу каби маҳсулотлар истеъмол товарлар турига кирмайди. Шунинг учун бундай буюмларни ишлаб чиқаришга ихтисослашган корхоналарга нисбатан ПҚ-1050-сонли қарори билан белгиланган солиқ ва божхона имтиёзлари тадбиқ этилмайди деб ўйлаймиз.


Блаттер: 'Ислом Каримовдек футболсевар давлат раҳбарини кўрмаганман' - BBC O'zbek\nФИФА Президенти Зепп Блаттер Ўзбекистон раҳбари билан учрашуви ортидан Ислом Каримовдек футболсевар давлат раҳбарини кўрмаганлигини айтган.\nЖаноб Блаттер Ўзбекистонга икки кунлик сафарининг сўнггида, кеча чоршанба куни президент Каримов қабулида бўлганди.\n"Ислом Каримовдек футболни севадиган, унинг каби футболни замонавий тенденция ва таҳлил асосида биладиган давлат раҳбарини кўрмаганман. У ҳақиқий футболсевар ва айтишим керакки, миллий футбол ривожини ўйлайдиган инсон", деб айтган ФИФА раҳбари.\nЗепп Блаттернинг сафари ФИФАнинг Ўзбекистондан 20 ёшгача бўлган қизлар ўртасида шу йилга режаланган Жаҳон чемпионатига мезбонлик ҳуқуқининг олиб қўйилиши ва Тожикистон билан 2014 йилги Жаҳон биринчилигининг саралаш босқич учрашувидаги қоидабузарликлар учун Ўзбекистон Футбол Федерацияси ва миллий терма жамоанинг беш сара футболчисини жазолаш қарори ортидан кузатилмоқда.\nУчрашув тафсилотларидан аён бўлишича, ФИФА раҳбари президент Каримовдан қизлар ўртасидаги Жаҳон чемпионати билан боғлиқ ҳодиса юзасидан шахсан узр сўраган.\nАввалроқ, Ўзбекистон Футбол Федерациясида уюштирилган матбуот анжумани чоғида жаноб Блаттер бунинг учун ўзбекистонлик футбол мухлисларидан ҳам узрхоҳлик қилганди.\nФото муаллифлик ҳуқуқи FIFA.com\nЖаноб Блаттер, ўз ўрнида, мамлакатда футбол ривожи йўлида амалга оширилаётган ишлар таҳсинга сазовор эканини урғулаган.\nАммо ФИФА раҳбари, "2022 йилгача бўлган барча муҳим Жаҳон чемпионатлари тақдири аллақачон ҳал бўлгани учун, Ўзбекистон Осиё чемпионатларига мезбонлик қилиш имкониятларидан фойдаланиши мумкин"лигини айтган.\nЗепп Блаттер Ўзбекистон ФИФАнинг 2013 йилги конгрессини қабул қилиши мумкинлиги эҳтимоллари ҳақида ҳам сўз юритган.\nАйни ўринда шуни таъкидлаш жоизки, Халқаро Футбол Уюшмасининг конгрессига мезбонлик қилиш учун Италия, Россия, Бирлашган Араб Амирликлари, Дания, Венгрия, Сингапур ва Гондурас каби давлатлар ҳам кураш олиб боришмоқда.\nБу - жаноб Зепп Блаттернинг ФИФА президенти сифатида Ўзбекистонга учинчи ташрифи экани айтилади.\nБиз ўзбекистонлик фахрий футбол шарҳловчиси Ахбор Имомхўжаев билан боғланиб, энг аввало, ФИФА раҳбарининг узрхоҳлигига муносабатларини сўрадик:


«Уста Ширин» – Тошкентнинг янги меъморий мўъжизаси\n11:00 / 22.11.2019\n«Modern Stroy» қурилиш компанияси ўзининг ноёблиги билан ажралиб турадиган янги «Уста Ширин» турар-жой мажмуасининг қурилиш ишлари ҳозирги кунда авжида. Қурилиш жараёнида замонавий ва янги технологиялар ҳамда сифатли материаллардан фойданилмоқда. «Уста Ширин» – бу барча халқаро стандартларга жавоб берадиган, сиз ва оилангиз учун ҳашаматли яшаш шароитларини таъминлайдиган турар-жой мажмуасидир.\nУмумий майдони 1,07 гектар бўлган учта кўп қаватли (10 қаватли) бинолардан иборат ушбу турар-жой мажмуаси қуйидаги қулайликларни ўзида мужассамлаштиради:\n2, 3 метргача кенгликдаги терассали балконлар;\nБаландлиги 3 метр бўлган шифтларга эга хоналар;\nИчки ходимлар томонидан доимий тозалик;\nФитнес маркази ва бассейн;\nЭкологик тоза уй, сунъий ҳовузлар, кўкаламзорлаштирилган боғлар;\nЁзги (очиқ) ва қишки (ёпиқ) болалар ўйин майдончалари;\nТурар-жой мажмуасида очиқ павильонлар ва скамейкалар;\nЕр ости тўхташ жойи;\n24 соатлик хавфсизлик;\nРивожланган инфратузилма (ресторанлар, савдо нуқталари, кўнгилочар муассасалар);\n«Smart Home» тизими билан жиҳозланганлик;\nЁритиш мосламаларида энергия тежайдиган тизимлардан, экологик тоза ҳисобланган қуёш панелларидан фойдаланилади;\nЗамонавий Европа стандартларига мувофиқ юқори тезликда, шовқинсиз ҳаракатланувчи панорамали лифтлар;\nМаҳаллий мактабгача таълим муассасаси.\nХонадонлар майдони – 63 м² дан 600 м² гача. Бундан ташқари, пентхауслар ҳам мавжуд. Бу ерда сиз шаҳар шовқинидан холи бўлган ҳолда сокин яшаш имконига эгасиз.\nБино қурилиши шундай тузилганки, кун давомида турар-жойнинг ҳар икки томонидан ҳам қуёш нури тушади. Бунга қўшимча равишда, қурилиш учун яхши танланган жойлар туфайли сиз тоза ҳаводан баҳраманд бўласиз. Бундан ташқари, бизнинг ҳудудимизда сунъий ҳовузлар, кўкаламзорлаштирилган майдонлар, фитнес маркази, бассейн ва ўйин майдончалари мавжуд. Аҳоли соғлиғига ғамхўрлик қилиб, биз уларни соғлом турмуш тарзига мос келадиган шароитлар билан таъминлашга ҳаракат қилдик.\nШуни таъкидлашни истардикки, «Уста Ширин» турар-жой мажмуасида нотурар жойларнинг ҳам савдоси аллақачон бошланган. Сизнинг бизнесингиз учун компаниямиз 1-2 қаватини ва шунингдек, ертўла майдонини ажратган.\nСиз замонавий янги «Уста Ширин» турар-жой мажмуасида замонавий ва қулай хонадоннинг эгаси бўлишни хоҳласангиз «Modern Stroy» компаниясидан «0% 0% 0%» акцияси сизга хонадонларни бошланғич тўловсиз сотиб олиш имкониятини беради, шунингдек бўлиб тўлаш асносида 20 ой давомида фоизсиз тўловларни амалга ошириш ва совға сифатида Тошкент шаҳридан доимий рўйхатдан ўтиш учун амалга ошириладиган давлат божи тўламаслик (яъни ушбу тўлов компания томонидан амалга оширилади) имкониятини беради!\nБошланғич тўловсиз замонавий уй харид қилишни истайсизми?\n«Уста Ширин» турар-жой мажмуаси – сукунат, мусаффо ҳаво ва замонавий қулайликлар маскани


Finance.uz - Халқ банкда онлайн хизматлар ривожланмоқда\nХалқ банкда онлайн хизматлар ривожланмоқда\nАкциядорлик тижорат Халқ банки расмий сайти орқали жисмоний шахслар томонидан муассаса филиаллари орқали тўланган ҳар қандай тўловларнинг хизмат кўрсатувчи ташкилотлар ҳисобрақамига ўтганини онлайн тарзда аниқлаш хизмати жорий этилмоқда.\nЗамонавий ахборот-коммуникация технологиялари молия муассасаларида хизматлар ва уларни кенг омма эътиборига тақдим этиш кўламини тубдан янгилади. Хусусан, АТ Халқ банки томонидан қатор янги хизмат турларининг жорий қилиниши натижасида банк мижозларининг вақти, ортиқча оворагарчилик ва сарф-харажатлари кескин қисқарди.\nЖумладан, муассасанинг коммунал ва бошқа тўловларни қабул қилишда аҳолига қўшимча қулайликлар яратиш мақсадида ишга туширган 2500 дан ортиқ махсус планшет, термопринтер ҳамда терминаллари бугун яхши самара бермоқда.\nБундай замонавий ускуналар орқали банк ходимлари олис қишлоқ ва овулларда истиқомат қилувчи юртдошларимизнинг бевосита яшаш ҳудудига бориб, коммунал тўловларини қабул қилмоқда. Натижада аҳолининг узоғи яқин, банк филиалларига кунлик тушум миқдори юқори бўлмоқда.\nТўлов ускуналарининг барчаси интернет тармоғига уланган. Бу, ўз ўрнида, ҳар бир онлайн хизмат каби сифат ва самарадорликни таъминламоқда.\nАйтиш жоиз, жорий йилнинг ўтган даври мобайнида банк аҳолидан 490,4 млрд. сўм миқдорида комунал тўловлар қабул қилди. Шундан 196,1 млрд. сўми мазкур замонавий қурилмалар орқали амалга оширилди.


09:05 / 14.02.2018\nТожикистон Миллий банкининг Сўғд вилоятидаги ваколатхонаси яқин келажакда Ўзбекистон ва Қирғизистон билан чегара постлари ёнида валюта айирбошлаш пунктлари ишга тушиши ҳақида маълум қилди.\nТМБ ваколатхонаси раҳбари Наврўз Валиевнинг хабар беришича, валюта айирбошлаш билан кредит ташкилотлари шуғулланади. Тожикистонда хусусий валюта айирбошлаш шохобчалари фаолияти тақиқланган.\nМиллий банк амалдорининг тан олишича, чегара ҳудудида айирбошлаш пунктлари йўқлиги сабабли қўшни мамлакатлар фуқаролари валютани қора бозорда алмаштиришга мажбур бўладилар. Шанба ва якшанба кунлари, банклар ва кредит ташкилотлари ишламаётган пайтда, Хўжандда ҳатто доллар, евро ёки рублни алмаштириш ҳам қийиндир.\nНаврўз Валиевнинг сўзларига кўра, банклар ва кредит ташкилотларига валюта айирбошлаш шохобчалари фаолиятини кечқурун соат 10-11ларгача узайтириш топширилди. Хўжанд ва бошқа шаҳарлар ҳамда посёлкаларда айирбошлаш пунктларининг кечаю кундузлик иши ташкил этилади.\nТожикистон валюта чегара


Урганчлик номаълум рэпернинг 8 август куни Урганчдаги ëшлар кўлида юз берган ва ўнлаб одам ўлимига сабаб бўлган фожиага бағишлаб айтган қўшиғи ижтимоий тармоқларда тарқалди.\nМаълум бўлишича, қўшиқни ўз исми очиқланишини истамаган урганчлик ҳаваскор ижро қилиб тармоққа жойлаган.\nОдамлар тиқилинч¸ тўлиб борар бора-бора,\nБу ишларга чидамай синиб кетди панжара,\nСувга кетди она-бола,\nОта -ўғил¸ қарилар,\nСузишни билгану билмаганлар...\nҚўшиқни эшитиб кўрган бастакор Ботир Ражабовнинг Озодликка айтишича¸ урганчлик ҳаваскор ижроси рэп жанрига аниқ мос келмайди:\n- Рэпдан кўра юмшоқ¸ кўпроқ романсга ўҳшайди. Ростдан ҳам ҳаваскорлиги билиниб турибди. Текст ҳам ғариб. Аммо муҳим тарафи - ўша кўл фожиаси ҳақида эмоционал ҳикоя бор. Ҳиссий репортаж дея баҳолаган бўлар эдим бу “асар”ни. Менимча, қўшиқ ижрочиси кўлдаги фожиани ўз кўзи билан кўрган. Ҳар ҳолда қўшиқдан шундай таассурот қолади¸ дейди бастакор.\nЎндан зиёд одам ўлимига сабаб бўлган фожидан бир ҳафта ўтиб, Урганч марказидаги "Ёшлар кўли"да концерт ўтказиш бекор қилинган бўлса ҳам, ҳукумат комиссияси ҳозирга қадар жамоатчиликка Урганчдаги фалокат бўйича дастлабки ҳисоботни тақдим этган эмас.\nҚурбонлар ва жароҳат олганлар борасида аниқ рақам ҳануз берилгани йўқ.\nМаҳаллий матбуот ҳам воқеа тафсилотини ëритмади.\nФожиа иштирокчиларининг қўл телефонига олган тасвирлари ҳам сирли тарзда ташқарига сизиб чиқмади.\nШу боис фожиа ҳақида турли тахминлар урчимоқда.\nУрганчлик рэпернинг “ҳиссий репортажи” эса бу мавҳумлик пардасини бир оз очгандек таассурот қолдиради.\nКўприк бир¸oдамлар икки юзтача\nУларни бу ерга бошлаб келганди ажал.\nҚўшиқниннг биринчи қисмида “кўприк фожиасига қадар” бўлган манзара тасвирланади.\n8 август байрам.\nКўлга йиғилган бутун халқ.\nБир аëлнинг қизи уч ëш¸ ëнида ўғли эса ҳали гўдак ëнида.\nЯна бир эркак хотини билан¸\nолишмоқчи биргаликда дам.\nҚари аëл уч набираси билан кўлга концерт кўрган келган.\nСоат саккиз¸ концерт бошланди.\nОдамлар оқиб кела бошлади.\nҚизлар ҳаяжонда¸ кумирлари саҳнада.\nКимга эса керак томоша?!\nХуллас, ҳамма бор йўлаклар эса тор.\nИкки мингта одам ичкарида¸ ҳали яна келади қанча.\nФарзандлари билан келди кўпчилик.\nБу ерда эса кайф сафо бузуқчилик.\nОна бола концертга ошиқиб келар.\nКасал ҳолига келганди бир эркак.\nАхир ўғлини хурсанд қилиши керак.\nҲамма шошган асабда.\nОдамлар тиқилиб қолди кўприкда.\nКўприк бир¸ одамлар икки юзтача.\nСабр-тоқат тугаб борар¸ оëқ остида болалар.\nУруш жанжал посбонлар эса томоша қилиб турар.\nАëлларни уриб-суриб ўтар чаққон эркаклар.\nБировнинг биров билан иши йўқ¸\nКўприкдан ўтса бўлди¸ қандай қилиб фарқи йўқ.\nҲалойиқ¸ кимнингдир оëқ кийими¸ кимнингдир ҳамëни¸\nЙиғлаб қидиряпти онаси.\nАëллар ҳам йиғлаяпти¸\nЧўзмай ëрдам қўлини турибди-ку мард йигитлар.\nШу жойга келганда концертни тугатишди.\nКонцерт кўприкда давом этди.....\nСув ичида одамлар элликтача\nҚўшиқнинг иккинчи қисми кўприкда юз берган фожиа тафсиолоти акс этади:\nОдамлар тиқилинч¸ тўлиб борар бора-бора.\nБу ишларга чидамай синиб кетди панжара.\nСувга кетди она-бола. Ота -ўғил¸ қарилар.\nСузишни билгану билмаганлар.\nСув ичида одамлар элликтача.\nАëвсиз оламон тўхтамас ҳалигача.\nЯна элликта одам сув ичида.\nЭнди келишдия яшил кийимлилар.\nСувга сакради виждонлилар.\nҚолганлар томоша қилиб турар...\nХабар берилди тез-ëрдамга.\nТез ëрдам учиб борар.\nЕтиб келди қайиқлар.\nУлар келганда она-бола жонсиз ëтар....\nАйб кимда эди?\nМатн оралиғида янграган пианионининг ғамгин оханлари савол аломати каби қайталанади.\nҲофиз урганчликлар тилидан бир ҳафтадан бери тушмаятган саволни такрорлайди:\nУйда ўтирмаган келинда?\nХотинини ëлғиз юборган эрда ë қайнонанада?\nБу кундай равшанку, айб бизда ўзимизда!\nБу кўл олдин қабристон бўлган¸\nБу жойга буюк инсонлар кўмилган.\nБизга буни ҳам қадри йўқ¸\nБизга ҳеч нимани фарқи йўқ.\nБизларга нима бўляпти дўстлар?\nАсл террорчи ал-Қоида эмас¸ аслида бизлар!\nБолаларга раҳм қилмаганлар¸\nўзидан бошқани ўйламаганлар¸\nбир инсонни Оллоҳдан улуғ қўйганлар...\nҚўшиқ кўл тагига чўкиб ўлган болаларга аталган марсия-нақорат билан тугалланади:\nАфсус норасида кетди бола¸\nмактабга боришига бир ой қолгандия....\nВоқеабанд қўшиқлар тарихи\nЎзбекистон қўшиқчилигида фожиаларга атаб қўшиқ айтиш нисбатан янги ҳодиса саналади.\n2005 йил 13 августдаги Андижон қирғини ҳақида таниқли шоир ва ҳофиз Дадаҳон Ҳасан қўшиқ куйлаб тарқатган эди.\nДадаҳон Ҳасаннинг бу қўшиғи 2006 йилда Тошкент шаҳар жиноий ишлар бўйича судида кўрилиб, конституцион тузумига қасд қилиш ва жамоатчилик хавфсизлиги ва тартибига хавф солувчи материал сифатида малакаланган эди.\n2010 йилдаги Ўш ва Жалолободдаги қонли воқеалар юз берганида Тошкентлик номаълум реппер ва Ўзбекистон Халқ артисти Юлдуз Усмонова айни воқеага атаб қўшиқ ижро қилишган эди.


Қозоғистон ТоBRFV таҳдиди туфайли Туркманистондан сабзавот импортига вақтинча таъқиқ қўйди • EastFruit\nБош саҳифа › Янгиликлар › Қозоғистон ТоBRFV таҳдиди туфайли Туркманистондан сабзавот импортига вақтинча таъқиқ қўйди\nМуаллиф: EastFruit 16 Июн 21 17 Июн 21 02\n2021 йилнинг 7 июнидан бошлаб, Қозоғистон Республикаси Қишлоқ хўжалиги вазирлигининг Агросаноат қўмитаси давлат инспекцияси Туркманистондан помидор ва қалампир олиб киришга вақтинча таъқиқ жорий этди. Фитосанитария чекловлари ушбу маҳсулотларда карантин организмлари аниқлангани билан боғлиқ. Бу хусусда Қозоғистон Қишлоқ хўжалиги вазирлиги матбуот хизмати хабарига асосланиб, ElDala.kz хабар бермоқда.\n«Қозоғистонга олиб келинаётган помидорларда карантин фитосанитар назорати маҳали помидор меваларининг жигарранг бужмайиши вируси (Тomato brown rugose fruit virus – ToBRFV) борлигини тасдиқловчи 19 та далил аниқланди», дейилади вазирлик хабарида.\nШунингдек ўқинг: Қозоғистонда ToBRFV вируси туфайли учта иссиқхонадаги помидор экинлари йўқ қилинди\nФитосанитария чоралари бўйича халқаро стандарт қоидаларига мувофиқ, карантин фитосанитария талаблари бузилганлиги тўғрисидаги нотификациялар Туркманистоннинг ўсимликлар карантини давлат хизматига юборилди. Қишлоқ хўжалиги вазирлиги маълумотларига кўра, Қозоғистон давлат идораларида экспорт қилинадиган маҳсулотларда вирус пайдо бўлишининг сабабларини қўшни республикадаги ваколатли органлар томонидан текширилиши бўйича объектив маълумотлар мавжуд эмас.\nШундай қилиб, Қозоғистон ҳудудида фитосанитария ҳолати ёмонлашувининг олдини олиш мақсадида Туркманистондан помидор ва қалампир олиб киришга вақтинча таъқиқ жорий этиш тўғрисида қарор қабул қилинди.\nЙил бошидан буён Қозоғистон ҳудудига тартибга солинадиган маҳсулотларни олиб киришда ўсимликлар карантини борасидаги 1300 дан ортиқ қонун бузилиши, карантин фитосанитар талаблар бузилган ҳолда 11 минг тонна маҳсулот олиб кирилгани аниқланди. Импорт қилинган маҳсулотлар билан боғлиқ 155 ҳолатда карантин объектлари аниқланди. Қонунбузарларга 56 миллион тенгедан ортиқ жарима солинди.\nҚишлоқ хўжалиги вазирлигида ToBRFVнинг иссиқхона экинлари учун хавфли патоген эканлиги ҳақида батафсил тушунтиришлар берилди. Сўнгги икки йил ичида кириш йўллари кўп ва тарқалиш даражаси юқори бўлган ушбу вирус Европа, Осиё ҳамда Aмерикада аниқланган. Ва у ҳам ёпиқ, ҳам очиқ муҳитда помидор етиштирувчиларга катта зарар етказган. Вирус нафақат уруғ ва экинларда, балки инерт юзаларда ҳам узоқ вақт давомида яшовчанлигини сақлаб қолади. Мисол учун, помидор ва қалампир ҳосилининг вирус туфайли бой берилиши даражаси 70% гачадир.\nВируслар тарқалишининг олдини олиш учун, шубҳасиз, зарарланган ўсимликларни йўқ қилиш ва иссиқхона ишчиларининг дезинфекция чораларига қатъий риоя қилишини таъминлаш зарур.\n15 Июн 21 16 Июн 21 0427


Жиззахда куёв «лезвие» билан тан жароҳати етказмоқчи бўлган қайнтоғасини пичоқлаб ўлдирди\nЖиззах вилояти Фориш туманида жанжаллашиш мақсадида унинг олдига келган тоғасини пичоқлаб ўлдирган куёвга жиноят иши қўзғатилди. Бу ҳақда вилоят Ички ишлар бошқармаси ахборот хизмати хабар қилди.\nХабарга кўра, туманнинг Э.Камолов маҳалласида содир бўлган. Мазкур маҳаллада яшовчи М.A. ўзи билан бир кўчада турадиган жияни И.Х.нинг уйига маст ҳолатда келиб, унинг шаърий никоҳдаги эри Ш.Ж. билан жанжаллашган.\nМаълум қилинишича, ўзаро муштлашув пайтида тоға оғзидан устара «лезвие»сини чиқариб, Ш.Ж.га тан жароҳати етказмоқчи бўлган. Бу вақтда куёв Ш.Ж. ётоқхонада турган пичоқ билан ҳимояланган. Ва тоғасининг кўкрагига пичоқ билан зарба берган.\nТаъкидланишича, М.A. Фориш тумани тиббиёт бирлашмасида кўрсатилган муолажаларга қарамасдан вафот этган. Жиззах шаҳрининг Ёшлик маҳалласида доимий рўйхатда турган Ш.Ж.га нисбатан тегишли тартибда жиноят иши қўзғатилган.\nМавзуга доир: Қашқадарёда 30 ёшли эркак гумон сабабли хотини, қайнонаси ҳамда 2 нафар боласини пичоқлаб ўлдирди


«Толибон» бугун Панжширга ҳужум уюштиради – Tolo News - EFFECT.UZ\n. 19:57 | 02.09.2021\n“Толибон” пайшанба ёки жума куни кечқурун Панжшир вилоятига якуний ҳужумни уюштиришни режалаштирмоқда. Бу ҳақда Tolo News хабар бермоқда.\nТаъкидланишича, толиблар Афғонистоннинг энг кучли ҳарбий техникалари билан ўзининг назоратида бўлмаган вилоятга ҳужум қилиш ниятида. Кобулнинг шимолида жойлашган Панжшир вилояти “Толибон” томонидан босиб олинмаган ягона вилоят ҳисобланади.\n“Толибон” ҳаракати Панжшир вилоятига куч ишлатиб кириш ниятида эмаслигини маълум қилганди. “Биз куч ишлатиб кирамиз деб айтмаганмиз, улар билан кўп маротаба мулоқот қилдик, лекин музокаралар натижа бермади ва ҳозир ҳам қийинчиликларга учраяпмиз. Ҳозирги вақтда муаммоларни музокара йўли орқали ҳал қилмоқчимиз – бу бизнинг позициямиз. Барчасини тинчлик билан келишиш ниятидамиз”, – деган эди Наим.\nШунингдек, Масъуд илгари айтганидек, агар янги ҳокимият инклюзив ҳукумат тузса ва фуқаролик ҳуқуқлари ҳурмат қилинишини таъминласа, кураш тугайди.


Ошкоралик келганини ҳали ҳис этмаганлар ёхуд «у нега ҳоким?» | Fayzbog.uz\nДенов шаҳридаги фоҳишахоналар ҳақида ёзгандим. Денов тумани ҳокимига эса бу ёқмабди.\nКеча ўша, ишдан олиниши кутилаётган синф раҳбари билан телефон орқали гаплашдим. Бу аёлни туман ҳокими чақириб олиб, негадир фермерлар билан бир хонада у билан суҳбатлашибди… Сўз орасида “ўша интернетда ёзганларни топаман ҳали, ўзим биламан уларни нима қилишни” – деб дағдаға қилибди…\nСавол: нима қилар экан? Бу савол мени ўта қизиқтираяпти! Жамиятнинг асосига, пойдеворига жиддий ҳамла қилиб келаётган, ёшларимизнинг руҳини чиритаётган иллатни ошкор айтишга уринган одамни ҳоким қай тарзда “ўзи билмоқчи” экан? Ва… энг муҳим савол – нега бундай одамлар ҳокимга душман экан?\nЯнада муҳим савол: ҳоким ўша постни ўқиб, унинг мазмунини тушундимикан? Унда кўтарилган муаммо ва… тушунчаларни илғадимикан? Ёки ўқимаганми? Коллеж ўқувчилари гуруҳ бўлиб бузуқхонага кетаётгани манзараси этини жимирлатмасмикан? Жимирлатмаса – у нега ҳоким?!\nҲоким деганда камчиликларни яширадиган эмас, аксинча, уларни излаб топиб, бартараф этадиган одамни кўз олдимга келтираман мен шахсан. Инчунун, камчилигу иллатларни унга кўрсатиб берадиган одамларни ўзига дўст тутадиган одамни. Мадомики ундай одам бўлмаса – у нега ҳоким?\nЯнги ҳаётга кириб келаётган ўсмирларимиз – эртанги кунимиз эмасми? Улар ҳозирданоқ маънан нобуд бўлаётган бўлсалар, миллатимизнинг эртанги куни борми? Миллатнинг эртанги куни ғамини ейиш нималигини билмаса – у нега ҳоким?\nОшкоралик ўзимизнинг фойдамиз эканлигини ҳали тушуниб етмаган бўлса — у нега ҳоким?\nШу юрт, унинг келажаги, ўсиб келаётган янги авлод ҳаммамизники эмасми? Барчамиз бир бўлиб унинг ғамини ейишимиз керак эмасми?\nУкитувчида айб нима ,ота -она 14 йил бермаган тарбия учун укитувчи азият чексинми\n25 йиллик ўқитувчи сифатида айтаман- директор ва синф раҳбар албатта жазо олади, ҳоким жойида қолади, ВА БУ ҲАЛИ ДАВОМ ЭТАВЕРАДИ!!!! 26 йилда ўқитувчи- эринмаган «одам» оёқ кийимини артадиган нарсага айланиб улгурди, қисман ўзи айбдор, қолганига МАҲАЛЛИЙ ҲОКИМИЯТЛАР!!!!


ЎзА - Шахмат ватани Ўзбекистонми?\n12.06.2018 19:05 Чоп этиш версияси\nШахмат ватани Ўзбекистонми?\nШахмат тарихидан маълумки, бу ўйин Ҳиндистонда бир ярим минг йил аввал пайдо бўлган ва инсоният тамаддунининг ажралмас қисми сифатида дунё бўйлаб кенг тарқалган.\nМирзо Улуғбек номидаги Ўзбекистон Миллий университети профессори, археолог Юрий Буряков шахмат тарихида янгилик яратди. Археолог 1990 йил Самарқанд яқинидаги шаҳарнинг қадимий қисми Афросиёбда олиб борилган қазишма давомида фил суягидан ясалган 7 дона шахмат ҳайкалини топган. Бу шу давргача дунё миқёсида энг тўлиқ тўпламдаги топилма ҳисобланади.\n1996 йилда япониялик археологлар мамлакатимиз жанубидаги қадимий Далварзинтепа ҳудудида Кушон империяси даврига оид иккита ноёб шахмат ҳайкалчасини топган. Бу милоддан аввалги II асрда қадимий Ўзбекистонда шахмат ўйини бўлганини англатади.\nЎзбекистон жанубидаги ушбу тарихий топилма шахмат ўйини тарихига бўлган қарашни ўзгартирди. Ўзбекистонда шахмат ҳайкалчалари ҳунармандлар яшаган уйлар, ҳаммомлар харобаларида олиб борилган қазишмалардан топилгани шахмат кенг аҳоли қатлами орасида ҳам машҳур бўлганини яққол тасдиқлайди.\nШахматнинг Ўзбекистонда пайдо бўлганини исботловчи яна бир мисоллардан бири – унинг номланишидир.\nТарихдан маълумки, Ҳиндистонда II асрдан XVI асргача шоҳ ва подшоҳлар бўлмаган. Буюк Бобурийлар сулоласига қадар Ҳиндистонда ражлар ҳукмдор саналган. Шу боис, шахмат номининг келиб чиқиши ҳинд тилига тааллуқли бўлиши бироз шубҳали. Сўзнинг иккинчи бўғини бўлмиш “мот” сўзи ҳам ўзбек тилида "чорасиз ҳолат" деган маънони англатади.\nАрхеолог Юрий Буряков Самарқанд, Бухоро, Хива, Термиз, Тошкентда шахмат ўйини кенг тарқалганини, бу Буюк ипак йўли бўйлаб туялар карвони юрган йўналишларга тўғри келишини қайд этган.\nАрхеолог шахмат ўйинининг мумтоз тарихи бўйича, шахматни буддизм роҳиблари эмас, қадимги Самарқанд шаҳрининг савдогарлари тарқатган, деб ҳисоблайди. Улар Шарқда ўз ваколатхоналарига асос солган бўлиб, бу ҳудуд Сибирнинг жануби ва Хитойни, Ғарбда Мисргача бўлган ерларни қамраб олган.\nЮрий Буряковнинг фикрича, бу ўйин Европага араблар орқали эмас, булғорлар томонидан етказилган. Уларнинг дастлабки ватани Волгабўйи бўлиб, тарихдан Самарқанд ва Бухоро бу ўлка билан юз йиллар давомида яқин иқтисодий алоқаларни ўрнатгани маълум. Қадимги булғорларнинг X асрга оид “Кормчията” китобида муаллиф шарқий тилларга оид “шахмат” – “шоҳга ўлим” иборасини қўллагани бунга яққол мисолдир. Демак, шахмат Волгабўйи орқали Қадимий Русга етиб борган.\nМанбаларга кўра, қадимда ҳинд ва араб шахмат ўйинида қора ва қизил рангли тошлар ўйнаган. Ушбу ўйин Ғарбга кўчгач, ўйинчилар оқ ва қизил рангли ҳайкалчалар билан ўйнай бошлайди. XIII асрда дин таъсири остида ҳамда Аристотель назарияси бўйича бу ранглар оқ ва қорага ўзгаради. Шахмат майдони ҳақида сўз юритилганда эса, бошида қизил-қора ёки қизил-оқ рангли катакчалардан иборат шахмат тахтаси бўлган, деган тахмин ҳам мавжуд. Ҳатто бу ўйин учун махсус тахта ўйлаб топилмасдан аввал тошга бўр ёки ерга қўл ёрдамида вертикал ва горизонтал чизиқлар чизиб ҳам шахмат ўйналгани ҳақида айтилади.\nБундан ташқари, ўйинга бўлган ёндашувдан ҳам шахматнинг ватани Шарқ эканини англаш қийин эмас. Маълумки, мусулмон ва насронийлар жангда турли юришларни қўллаган. Ўрта аср насронийлари учун жанг кичик гуруҳлар ўртасидаги адоғи йўқ тортишувлар, тўхтовсиз ҳужумлар, тасодифий босқинчиликларни ифодалаган. Улар учун ғалаба эмас, жанг жараёни муҳим саналган. Шу боис ҳам, шахмат ўйини, унинг якуний қисми – рақиб шоҳни “мот қилиши”, уни устидан ғалаба қозониши ва уни "ағдариши" уларни ажаблантирган. Мусулмон анъаналарига кўра эса, шоҳни асирга олиш шарт бўлган стратегияга асосланган якуний натижа аҳамиятли саналган. Шунингдек, улар реалликка мос қилиб, яъни шоҳ, отлиқ, пиёда кабилар тушунарли бўлиши учун шахмат ҳайкалчаларини ҳам ўйлаб топган. Бироқ пиёдаларнинг тахта бўйлаб юриши чоғида малика бўла олиши мумкинлиги мусулмонлардан фарқли ўлароқ насронийларда, янги қийинчиликни юзага келтирган. Чунки, қирол бир неча хотинга эмас, маслаҳатчига эга бўлиши мумкин бўлган. Шу боис ҳам, улар бутун майдон юриб ўтган пиёдаларни “дамка” деб атаган ва фақат битта – қирол билан жуфт бўлган ҳайкалча, қиролича бўлган. Шунингдек, одатда граф, байроқдор, епископ ёки масхарабозга ҳам айлана оладиган филнинг ўрни ўзгариб борган.\nБуларнинг барчаси шахмат Шарқда пайдо бўлгани ва энг аввало, ўзбек халқи аждодлари шахмат ривожига салмоқли ҳисса қўшганини англатади. Шу тариқа шахмат ўйини Европада XVI асрга келибоқ “замонавий қиёфа” касб этди.\nАҳоли, айниқса, ёшларнинг шахматга бўлган қизиқиши ва муҳаббати туфайли 1996 йил март ойида Ўзбекистон миллий шахмат федерацияси ташкил этилди. Ушбу ташкилот Халқаро федерация, Осиё шахмат федерацияси ва бошқа халқаро ташкилотларнинг тенг ҳуқуқли аъзоси ҳисобланади. Бугунги кунда 168 минг нафардан ортиқ юртдошимиз федерация аъзоси ҳисобланади.\nЎзбек шахматчиси, халқаро гроссмейстер Рустам Қосимжонов Халқаро шахмат федерацияси йўналишида 2004 йилда жаҳон чемпиони бўлди. Ҳозирда у дунёнинг энг кучли шахматчилари сафида.\nБугунги кунда Ўзбекистонда 22 нафар халқаро гроссмейстер, жумладан, дунёнинг энг ёш халқаро гроссмейстери, 12 ёшли Нодирбек Абдусатторов, 4 нафар аёл гроссмейстер, Халқаро шахмат федерациясининг 24 нафар халқаро шахмат устаси мавжуд. Ўзбекистон халқаро гроссмейстерларнинг аҳоли жон бошига улуши бўйича дунёда биринчи ўринни эгаллайди.\nЎзбек халқининг қадимий шахмат анъаналарига кўра, асосан мактабгача ёшдаги ва бошланғич синф ўқувчилари ушбу спорт турига тобора кенг жалб этилмоқда. Шу боис, улар ўз ёш тоифаси бўйича жаҳон чемпионлари бўлмоқда.\nФИДЕ (Халқаро шахмат федерацияси) президенти К.Илюмжинов Ўзбекистон шахмат федерациясининг жорий йил 8 июндаги конференциясида замонавий шахматнинг ватани аслида Ўзбекистон экани, мамлакатимиз ушбу қадимий интеллектуал ўйиннинг дунё ва Марказий Осиёда янада оммалашувига катта ҳисса қўшаётганини таъкидлади.\nЎзбекистон шахмат федерацияси вице-президенти,


Энг арзон автомобиль ҳеч кимга керак эмасми? - Carzone.Uz\nЭнг арзон автомобиль ҳеч кимга керак эмасми?\nҲиндистоннинг Tata Motors автомобилсозлик компанияси митти Nano русумини келаси йилда ҳам ҳозиргидек кўринишда чиқариб бўлмаслигини тан олди. Чунки дунёдаги энг арзон автомобиль дея шов-шув қилинган Nano русумини харидорлар талашиб кетмади. Bloomberg маълумотига кўра шу йилнинг июнь ойида бор-йўғи битта “Нано” ишлаб чиқарилган, экспортга эса умуман кетмаган. Ўтган йилнинг июнида конвейердан 275та “Нано” чиққан, уларнинг 25таси экспортга кетганди.\nМитти хэтчбекнинг бозори юрмаслиги Ҳиндистон автомобиль бозорида ўсиш манзараси билан бир вақтда кетмоқда. Маҳаллий таҳлилчиларнинг фикрича, ҳиндистонликлар машина танлашда диди нозиклашиб қолган ва нархига қарамай харид қилмоқда.\nTata Nano 2008 йилда Ҳиндистон автобозорига чиққан бўлиб, нархи ўшанда 1,5 минг доллар эди. Вақт ўтган сари қимматлашиб, 3435 долларгача кўтарилди. Машинага 0,6 литрли, қуввати 38 от кучига тенг мотор ўрнатилган. Nano 2015 йилда замонавийлаштирилди ва роботлаштирилган трансмиссияга эга бўлди.\nАрзоннинг шўрваси татимас деганларидек, Nano тўқнашув тестларида ёмон натижалар кўрсатган, тасодифан ёниб кетиш ҳолатлари ҳам учраган.\nКейинроқ Ҳиндистон бозорида Bajaj Qute “Нано”нинг рақобатчиси сифатида пайдо бўлди. Узунлиги 2752 мм бўлган пластик кузовли автомобилда 13,5 отнинг қуввати бор. 400 кгли автоквадроцикл соатига 70 км тезликда ҳаракатлана олади. Унинг нархи 2 минг доллардан сал камроқ. Албатта, Nanoнинг омадсизлигида Quteнинг ҳиссаси бўлиши мумкин.\n#Tata Nano#Bajaj Qute#митти автомобиль#энг арзон автомобиль


Фискал хотирали НКМни ҳали ҳам рўйхатдан ўтказиш мумкинми? | NORMA.UZ\nТадбиркорлар орасида ҳозир фақат онлайн-НКМни рўйхатдан ўтказишади, дегар фикр юради. Бу тўғрими? Тадбиркорда фискал хотирали НКМ бўлса ва онлайн-НКМга ўтиш графигига асосан у ҳали олдинги авлод НКМдан фойдаланиши мумкин бўлмаганлар жумласига кирмаган бўлса, у бундай машинани рўйхатдан ўтказиши мумкинми?\nBuxgalter.uz илтимосига биноан ДСҚ ахборот хизмати бошлиғи Елена ИСМАЕВА вазиятни шарҳлаб берди:\n- Давлат солиқ қўмитаси барча янги очилаётган тадбиркорлик субъектларига бирдан онлайн-НКМ ёки виртуал касса ўрнатишни тавсия қилади. Бунинг учун Техник хизмат кўрсатиш марказларига мурожаат қилиш ва 943-сон ВМҚга амал қилиш зарур. Бундай ёндашув сизни камида сарсонгарчиликдан халос этади ва фискал хотирали НКМни рўйхатдан чиқариш ва шу объектда онлайн-НКМ ёки виртуал кассани ўрнатиш ва рўйхатдан ўтказиш билан боғлиқ чиқимларни тежаш имконини беради.\nБунда ПФ-5813-сон Фармон билан тақдим этилган имтиёзни қўллашни унутманг. Эслатиб ўтамиз: тадбиркорлик субъектларига онлайн-НКМ ёки виртуал кассага ўтиш чоғида:\nҳисобланган ва тўланиши лозим бўлган фойда солиғи, айланмадан олинадиган солиқ (2020 йилгача - ягона солиқ тўлови) ёки қатъий белгиланган ЖШДС (2020 йилгача – қатъий белгиланган солиқ) суммасини - онлайн-НКМни 2021 йил 1 январга қадар ДСХОда рўйхатга қўйиш шарти билан, унинг ҳар бирини харид қилиш, ўрнатиш ва ишга тушириш билан боғлиқ харажатлар суммасига, лекин БҲМнинг 10 бараваридан ошмаган миқдорда камайтириш ҳуқуқи берилади;\nвиртуал касса дастурий маҳсулотининг асос қисми (базаси) бепул берилади.\nБундан ташқари, онлайн-НКМ ёки виртуал кассадан фойдаланувчи тадбиркорлик субъектлари:\nназорат-касса дафтарини юритишмайди ҳамда иш куни охирида ҳар бир назорат-касса машинаси бўйича кунлик ҳисоботни чиқариб олишдан озод қилинган;\nкунлик ўртача нақд пул тушуми миқдоридан қатъи назар нақд пулни банк кассаларига инкассация хизматлари орқали ўзлари белгилаган даврларда ёки мустақил равишда топшириш ҳуқуқига эга.


00:22 / 20.02.2016 | deleteduser | 1801\nЯшаш жойимиз аҳолисининг ўзига хослиги сабабли, бизда кўпчилик оилалар диндор эмаслар. Шу сабабли муҳтожлар орасидан (гарчи улар етарлича бўлса ҳам) шариатдан хабари борларини топиш қийин. Аммо ўзлари мусулмонлар. Молиявий ёрдамга энг муҳтож одамларнинг оиласида оила бошлиғи гоҳ-гоҳ ароқ ичиб турадиган, аёли бидъатларга берилган, оилада намоз ҳақида тасаввури йўқ бўлади. Биз томонларда деярли ҳар бир муҳтож оила шундай. Шуларга садақа қилишга шариатимизда рухсат борми?\nВаалайкум ассалом! Қуйидаги мақоладан хулоса чиқариб олишингиз мумкин. ҚАЛБЛАРИ УЛФАТ ҚИЛИНАДИГАНЛАР ТОИФАСИ «Қалблари улфат қилинадиганлар» деганда Исломга киришидан ёки Исломда собит бўлишидан умид қилинаётган кишилар ҳамда Исломни уларнинг ёмонлигидан тўсиш, Ислом йўлида хизмат қилдириб, мусулмонларга ёрдам бериш кўзланаётган кишилар тушунилади. Улар бир неча қисмга бўлинади:\nЗакотдан улуш олса, ўзи ҳам, аҳли-аёли, уруғ-аймоғи ҳам Исломга кириши умид қилинадиган кишилар.\nПайғамбаримиз соллаллоҳу алайҳи васаллам Сафвон ибн Умайяга шундай муомала қилганлар. Макка фатҳ қилинган куни унга омонлик эълон қилганлар ва тўрт ой муҳлат берганлар. У сафарда эди. Қайтиб келиб, кофир ҳолида Ҳунайн урушида мусулмонлар билан бирга қатнашган. Бу урушга чиқишдан олдин Пайғамбаримиз соллаллоҳу алайҳи васаллам унинг силоҳини қарзга олган эдилар. У зот соллаллоҳу алайҳи васаллам унга бир водий тўла туяни юклари билан ато қилиб берганлар. Имом Муслим ва Имом Термизийлар қилган ривоятда Сафвон ибн Умайя: «Набий соллаллоҳу алайҳи васаллам мен учун энг ёмон одам бўлиб кўринар эдилар. Мол бердилар, мол беришда давом этавердилар ва ниҳоят, мен учун энг маҳбуб одамга айландилар», деган. Пайғамбаримиз соллаллоҳу алайҳи васаллам Ислом учун нима сўралса, бераверар эдилар. Шу сабабли Исломга кирганлар ҳам анчагина бўлган.\nИслом ва мусулмонлар учун ёмонлик қилиши мумкин бўлган, мол-мулк берилса, ўша ёмонлигини қайтариш имкони бўлган кишилар.\nБаъзи одамлар Расулуллоҳ соллаллоҳу алайҳи васалламнинг ҳузурларига келишар, уларга закотга тушган молдан берсалар, «Ислом жуда яхши дин-да», деб мақтаб кетишар, бермасалар, ёмонлаб кетишар эди.\nИсломга янги кирган-у, закот молидан берилса, Исломда собит бўлиши умид қилинадиган одамлар. Одатда Исломга янги кирган одам ота-онаси, қариндош-уруғи, жамияти ва эски динининг аҳли томонидан турли тазйиқларга, жумладан, иқтисодий тазйиқларга ҳам учрайди. Шунинг учун у ёрдамга муҳтож бўлиб туради.\nОбрў-эътиборли, бошқа миллатлардаги ўзи каби нуфузли кишиларни танийдиган мусулмонлар. Уларга қилинган яхши муомала туфайли ана шу бошқа миллат вакиллари ҳам иймонга келишидан умид қилинса, ўша мусулмонларга ҳам закотдан берилган.\nАдий ибн Ҳотим ва Забурқон ибн Баррлар жуда яхши мусулмон бўлганлар, қавмлари ичида обрў-эътиборли бўлганлар. Лекин шунга қарамай, ҳазрати Абу Бакр розияллоҳу анҳу уларга закотдан улуш берганлари бунга ҳужжат қилиб келтирилади.\nЎз қавмларида катта обрўга эга бўлган, аммо иймони ҳали заиф кишиларнинг кўнглини улфат қилиш учун ҳам уларга закот моли берилган. Пайғамбаримиз алайҳиссалом Ҳавозиндан тушган ўлжалардан ана шундай кишиларга ҳам берганлар. Уларнинг кўпчилиги Макка аҳли эди. Кейин улар ҳақиқатда ҳам яхши мусулмон бўлиб кетишди.\nДушман билан чегарадош жойларда ҳимоя-мудофаа ишини бажариб турган мусулмонлар.\nЗакот йиғиш ишларида обрў-эътиборлари билан ёрдам берадиган мусулмонлар.\nҲозирги кунда қалблари улфат қилинадиганлар учун ажратилган улушдан олишга ҳақли кишилар борми? Уламоларимиз бу ҳақда кўпгина фикрлар айтишган. Ҳанбалий мазҳаби: «Бу улушга ҳақлилар доимо бор», дейди. Ҳанафий уламолар эса: «Бу ҳукм насх бўлган, ҳозир қалби улфат топганлар йўқ», дейишади.(“Мўминнинг нажоти” китобидан). Валлоҳу аълам.


Теҳрон расмийлари "Нобел"ни соҳибидан тортиб олди\n09 декабр 2021, Тошкент вақти: 00:37\nШирин Ибодий дунёдаги энг нуфузли ҳисобланган Нобел Тинчлик мукофотига сазовор бўлган биринчи мусулмон аёл.\nЭрон ҳукумати инсон ҳуқуқлари ҳимоячиси Ширин Ибодийга 2003 йилда берилган Нобел тинчлик мукофотини мусодара қилди. Теҳрон расмийлари ўзининг бу ҳатти-ҳаракатини Ибодий мукофот пулидан солиқ тўламагани билан изоҳлади.\nОзодлик билан суҳбатда Ширин Ибодий Теҳроннинг Инқилоб суди буйруғига кўра уч ҳафта олдин Эрон расмийлари ўзининг Эрон банкидаги шахсий қутисида сақланаётган Нобел олтин медали ва дипломини олиб кетганларини айтди.\nИбодий Эрон расмийлари Франция ҳукумати унга берган “Legions of Honor” медали ва Германия Журналистлар уюшмаси совға қилган узукни ҳам банк қутисидан олиб¸ мусодара қилганини айтди.\n- Разведка вазирлиги ходимлари уйимга яқин хонадонда яшайдиган синглимга у ердан кўчиши кераклигини очиқчасига айтишди. Акс ҳолда унинг эри ва икки нафар талаба ўғлининг келажаги яхши бўлмаслигини айтишди. Бошқа томондан, менинг банкдаги ҳамма ҳисобим, жумладан пенсия учун тўплаган пулларим, банкдаги шахсий қутим шунингдек, эримнинг банк ҳисоби ва пенсия пулларининг ҳаммаси мусодара қилинди, дейди ҳуқуқ ҳимоячиси.\nШирин Ибодийга кўра, Эрон ҳукумати банк ҳисобларини музлатиб, Нобел қўмитаси берган 1,3 миллион доллар мукофот пулидан 410 минг доллар солиқ тўлашни талаб қилмоқда. Эронда мукофот пулидан солиқ тўланмаслиги боис Ибодий ҳукумат расмийларининг ҳатти-ҳаракатини ноқонуний деб атади.\nНорвегия Нобел қўмитасининг доимий котиби Гиер Лундестад бу хабарни эшитиб қўмита “даҳшатга” тушганини айтди.\n- Бизнинг ҳафсаламиз пир бўлди. Биз ҳатто даҳшатга тушдик. Ширин Ибодий ва Эрон ҳукумати ўртасида анча вақтдан бери баҳс давом этаётган эди. Бу эса кўз кўриб, қулоқ эшитмаган воқеа бўлди, деди Нобел қўмитаси котиби.\nНорвегия Ташқи ишлар вазири Йонас Гаҳр Стоере 108 йил олдин таъсис этилганидан бери Нобел мукофоти тарихида мукофот биринчи марта унинг соҳибидан тортиб олинганини айтди.\nТеҳрон расмийларига норозилик билдириш учун Эроннинг Ослодаги фавқулодда ва мухтор элчиси Норвегия Ташқи ишлар вазирлигига чақирилди.\n27 ноябр куни Эрон Ташқи ишлар вазирилиги матбуот вакили Эрон ўзининг солиқ ҳақидаги қонунларини амалга тадбиқ этишини Норвегия танқид қилиш ҳуқуқига эга эмаслигини айтди.\nШирин Ибодий дунёдаги энг нуфузли ҳисобланган Нобел Тинчлик мукофотига сазовор бўлган биринчи мусулмон аёл. Айни пайтда у Нобел мукофотини олган эронлик биринчи ҳакамдир.\nШирин Ибодий 12 июн куни Эронда ўтказилган мунозарали президентлик сайлови арафасида халқаро анжуманда қатнашиш учун Испанияга жўнаб кетган. Ўшандан бери у Эронга қайтгани йўқ.


ЎзА - Бухорода 30 йил унут бўлган қишлоқ ёхуд чанг ва лой кечиб мактабга интилаётган болалар\n09.06.2019 07:27 Чоп этиш версияси\nБухорода 30 йил унут бўлган қишлоқ ёхуд чанг ва лой кечиб мактабга интилаётган болалар\nЯқинда ЮНЕСКО томонидан “мактабга элтувчи энг қийин йўллар” рейтинги эълон қилинди. Рўйхатда Ўзбекистоннинг вилоят, туманлари кўринмади. Аммо, улар Бухоро вилоятининг Қоракўл туманига ташриф буюрганида, айнан шу туманнинг қишлоқлари рўйхатнинг бошидан ўрин эгаллаган бўлар эди.\nТасаввур қилинг, Қоракўл туманининг 6 та қишлоғида 29 йилдирки, йўл таъмирланмайди, 29 йилдирки, қишлоқ туман, вилояти томонидан унутилган. Ахир бу қишлоқларда ҳам мактабга илм олиш истагида қатновчи болалар бор.\nКелажакка ишониб келаётган олти қишлоқ (“Янги турмуш”, “Олимлар”, “Урганжи”, “Мирхўжа”, “Лакки”, “Чиғатой”) болалари қишда тиззагача лой кечиб, иссиқ кунларда тупроқ ва чангга беланиб, мактабга қатнайдилар.\nМазкур олти қишлоқ аҳолиси тахминан 3 мингдан ортиқ бўлиб, улар шу абгор йўлларни ҳар куни кечиб ўтишга маҳкум. Бу каби қишлоқлар юртимизнинг бошқа ҳудудларида ҳам топилади.\nЎтган йили қоракўллик математик йигит ҳақида мақола тайёрлаш учун "Чиғатой" қишлоғига борган эдик. Қишлоқ кўчаларидан борар эканмиз, бу йўлларга на от арава ва на автомобиль дош беролмаслигига гувоҳ бўлдик.\nҚишлоқ аҳолисидан суриштирсак, яқин 29 йил ичида қишлоқларнинг йўллари таъмирланмаган. Совет даврида ётқизилган асфальт аянчли аҳволга келиб улгурган.\nБиз аввалига йўлни экин экиш учун шудгор қилинган дала майдони деб ўйлаган эдик. Кейин билсак, шу йўлдан автомобилда ўтишга мажбур эканмиз.\nҚишлоқлар худди одамлар тарк этган кимсасиз жойларга ўхшарди. Биз-ку бир маротаба борганда “дод”, дедик, машинага раҳмимиз келди, тупроқдан уст-бошимиз чанг бўлди. Бу ернинг аҳолиси-чи?\nУлар шу кўйи индамай яшаб келишлари ачинарли. Маҳаллий аҳолининг айтишича, мана шу кўчалар, шу унутилган қишлоқ бир қанча зиёли мутасаддиларни етиштирган.\nҚишлоқ аҳли уларнинг номини айтиб ғурурланди. Улар эса ўз қишлоғига қандай хайрли ишни амалга ошириб ғурурланишар экан?\nБиз қишлоқлардаги аянчли аҳволни, гўё аслида шундай бўлиши ҳам керакдек қабул қилиб, ўрганиб қолганмизми?\nҚишлоққа борганимизга орадан салкам бир йил ўтмай, "Чиғатой" қишлоғи аҳолисидан бири бизга мурожаат қилди. У биз бир маротаба йўл юриб “дод”, деган кўчалар ҳамон таъмирланмаганини айтиб, шу масалани қайта кўтаришимизни илтимос қилди.\n“Ҳар куни шу йўллардан аранг мактабга қатнаётган болаларга қаранг”, дейди қоракўллик ўқитувчи. Қаламга олай десак, юртимизда таъмирталаб йўллар жуда кўп, аммо, қоракўллик ўқитувчининг ноласини ёритмасликка виждонимиз йўл қўймади.\nБиз Бухоро вилоятининг Қоракўл тумани йўлларини таъмирлаш учун сўнгги 10 йил ичида қачон маблағ ажратилгани билан қизиқиб, Транспорт вазирлиги ҳузуридаги автомобиль йўллари қўмитасининг Бухоро вилояти Автомобиль йўллари ҳудудий бошқармасига қўнғироқ қилдик.\nБизга жавоб қилган Шерзод Эгамовнинг айтишича, мазкур туман йўлларини капитал ва жорий таъмирдан чиқариш учун ҳар йили маблағ ажратилар экан.\nАфсуски, ҳар йили ажратилаётган маблағлар Қоракўл туманининг биз юқорида зикр қилган қишлоқларига етиб бораётгани йўқ. Қишлоқ болалари эса гувоҳ бўлганимиздек, қишда тиззагача лой кечиб, баҳор-кузда чанг ютиб, келажакка ишониб, мактабга умид билан қатнашмоқда.


“Барселона” “Интер” ҳимоячисини сотиб олмоқчи / CHAMPIONAT.asia\n19:15Питер Хюистра: "Шаржа"га қарши илк баҳсда хатоларга йўл қўйдик, буни тузатмоқчимиз" 11 18:59"Реал Мадрид" мухлислари учун Серхио Рамосга боғлиқ хушхабар 1 18:55Ўзбекистон кубоги. "Олимпик", "Қизилқум", "Навбаҳор"да йирик ҳисобдаги ғалаба. "Нефтчи"дан кутилмаган мағлубият 61 18:47ПСЖ "Боруссия" хавбекига қизиқмоқда 0 18:25Омар Моманидан карикатура: Карим Бензема "Реал"да бу асрда Ла Лига доирасидаги ўйинларда энг кўп ассист амалга оширган ўйинчи бўлди 6 18:16Даврон Файзиев "Бухоро" жамоаси бош мураббийлигидан кетди 13 18:01Агуэро "Барселона"га ўтиш учун шартини маълум қилди 1 17:44Эркин Бахтиёров "Пахтакор" — "Металлург" ўйинидаги ёрдамчи ҳакам ҳақида: "У Суперлиганинг 2 та тур учрашувларини бошқаришдан четлатилди" 23 17:38"Арсенал" "Лилль" хавбекини нишонга олди 0 17:16"Интер" Перишични трансферга қўйди 1 16:52Асрор Алиқулов Тошкентда даволанмоқда 6 16:37Карикатура: Мухлислар босими сабаб инглиз клублари Суперлигада чиқишди, Перес эса ҳали таслим бўлмаслигини айтди 3 16:15"Рейнжерс" ва "Селтик" АПЛда ўйнашмоқчи 9 15:52Ван дер Сар "Манчестер Юнайтед"да Вудворднинг ўрнини эгаллаши мумкин 7 15:28Olamsport: Боксчиларимизнинг бугунги жанги, Қодиров ўғлининг шубҳали ғалабасига изоҳ ва бошқа хабарлар 0\n“Барселона” “Интер” ҳимоячисини сотиб олмоқчи\n28 фев 08:42\nТеглар : Интер А СерияАлессандро Бастони"Аталанта""Парма"\n“Интер” ҳимоячиси Алессандро Бастони “Барселона” қизиқишлари доирасида, дея хабар бермоқда Goal нашри.\nХабарларга кўра, каталония клуби 21 ёшли футболчи билан узоқ муддатли шартнома тузмоқчи. Аммо “Интер” футболчини осонлик билан қўйиб юбормоқчи эмас. Агар италияликлар футболчининг трансферига рози бўлишган тақдирда ҳам уни 60 миллион евродан камига сотмоқчи эмас.\nБастони 2017 йилдан буён “Интер” шарафини ҳимоя қилиб келмоқда. Унинг миланликлар билан келишуви 2023 йилга қадар мўлжаллаган. Фаолияти давомида футболчи “Аталанта” ва “Парма” таркибида ҳам ҳаракат қилган.\nЖорий мавсумда Бастони Италия чемпионатида 20 та учрашувда майдонга тушиб, иккита голли узатмани амалга оширган.\n28 фев 08:54:37\nАжойиб, 21 ешли футболчи 2017 йилдан бери Интер таркибида уйнаябди. Демак 17 ешдан бери бора 18 ешми, камига олдин 2 клуба хам уйнаган эмиш. Кайси клуб богчасига боргани хам хисобга олинадими таржима килишда эхтиет булинглар. Роса куп хато езасизлар. Бу сайт футбол хакида, узларинглар футбол уйнамайсизлар, ухламаса охирида пенальти тепиб хатони тугрилаш эмас. Мухаррир борми сайтда\n28 фев 10:42:19\nAkmal Ikromuvich Xusanov\nNimaga unaqa devosiz to‘g‘risida o‘zi shunaqa Atalanta xamda Parmada xam o‘ynagan faqat ijara asosida\n28 фев 09:39:18\n2017-yil interga keganidan keyin 2 martta boshqa klublarga ijaraga berilgan endi tushungandirsz\n28 фев 09:22:49\nБиз урганиб болдик бу чаласаводлага яна танкид кисез минусам босиб кояди. Маслахатим “newsnow.co.uk” сайтига кириб хабарри торисини укиб олурас бу сайт проста фикр алмашиш учун


Ўзбек насри онлайн антологияси | Страница 276 из 280 | www.ziyouz.uz\nБош саҳифа Ўзбек насри онлайн антологияси (276)\nАбдужалол Раҳимов (1953) (3)\nАбдуқаюм Йўлдош (1962) (35)\nАбдусаид Кўчимов (1951) (2)\nАкбар Мирзо (1961) (2)\nАнвар Намозов (1970) (13)\nБахтиёр Абдуғафур (1980) (3)\nБошқа асарлар (166)\nГўзалой Матёқубова (1984) (4)\nЖасур Кенгбоев (1985) (8)\nҚамчибек Кенжа (1946) (6)\nЛуқмон Бўрихон (1965) (17)\nНаби Жалолиддин (1962) (24)\nНеъмат Арслон (1941) (7)\nНормурод Норқобилов (1953) (27)\nНосир Фозилов (1929) (9)\nОдил Ёқубов (1926-2009) (21)\nУйғун Рўзиев (1974) (14)\nУсмон Азим (1950) (6)\nЎринбой Усмон (1951) (9)\nҲуснинисо Аҳмедова (1959) (4)\nШаҳодатбону Имомназарова (1982) (1)\nАбдулла Қаҳҳор. Башорат (ҳикоя)\nЧоп этилган 20.03.2012 МуаллифД.Тожиалиев\nОла қарға қағ этади, Ўз вақтини чоғ этади.Мақол Николай замонида майиз қиммат, кўкнор арзон эди, ҳозирги замонда майиз арзон, кўкнор қаҳат. Эсизгина ўша вақтда чала сиқиб ташланган кўкнорлар!Мулла Саид Жалолхон шуни кўнглидан ўтказиб деворга суянди ва кўзларини юмди; бурнига қўнган давоми…\nАбдулла Қаҳҳор. Кампирлар сим қоқди (ҳикоя)\n-Туринг, Назирбуви! Туринг, Тўхтабувиникига чиқамиз!Назирбуви сандалнинг четида, деразадан тушиб турган эрта баҳор офтобига шўрвада пишган олмадек юзи-ни товлаб, тўйган қўзичоқдай ухлаб ётар эди; бу товуш қулоғига кириб, худди пашша қўригандай, бир лунжини қимирлатди; кўзини очмоқчи бўлган эди, фақат биттаси очилди.-А? давоми…\nАбдулла Қаҳҳор. Анор (ҳикоя)\nУйлар тўла нон, оч-наҳорим болам, Ариқлар тўла сув, ташнаи зорим болам. Ўтмишдан Туробжон эшикдан ҳовлиқиб кирар экан, қалами яктагининг енги зулфинга илиниб тирсаккача йиртилди. Унинг шашти қайтди. Жўхори туяётган хотини унинг қўлидаги тугунчани кўриб, келисопни келининг устига қўя чопди. Кели давоми…\nАбдулла Қаҳҳор. Нутқ (фельетон)\n“Кенг эшитувчилар оммасига мўлжалланган” нотиқлардан бири ишдан қайтиб келганида хотини бўйнига осилиб, кўзига ёш олди.— Сиз мени яхши кўрмайсиз… Турмушимиздан хурсанд эмассиз… Шу соатгача, шу минутгача кутдим, бир оғиз айтмадингизки, бир ёстиққа бош қўйганимизга бир йил бўлди…Нотиқ ҳақиқатдан буни унутган давоми…\nАбдулла Қаҳҳор. Ўғри (ҳикоя)\nОтнинг ўлими итнинг байрами.МақолКампир тонг қоронғисида хамир қилгани туриб ҳўкизидан хабар олди. О!.. Ҳўкиз йўқ, оғил кўча томондан тешилган… Деҳқоннинг уйи куйса куйсин, ҳўкизи йўқолмасин. Бир қоп сомон, ўн-ўн бешта хода, бир арава қамиш—уй, ҳўкиз топиш учун неча замонлар қозонни давоми…\nАбдулла Қаҳҳор. Ўжар (ҳикоя)\nУл тута от қуйруғиндан, «бўл узун соч» деб қўя, «Тек нега бошда тугул?» Танқидга муҳтож деб қўя.А. ТўқайҚутбиддиновга овчи ошнаси иккита тустовуқ инъом қилди. Тустовуқлар тозаланиб, тузланаётганда Қутбиддиновнинг феъли айниди, яъни биронта шинаванда улфат билан бирпас дилкашлик қилғуси келди. Унинт давоми…\nАбдулла Қаҳҳор. Жонфиғон (ҳикоя)\nЖонфиғонни танисангиз керак — ўша, ўтган йил баҳорда маст бўлиб, кўчадан ўтган одамга «ҳозир айтасан: бошимни қайси деворга уриб ёрай», деб ёпишган, кейин соқолига ўзи ўт қўйиб, гугурт чиқарганни сўккан киши.Кеча шунинг уйидан хотин кишининг аччиқ-аччиқ йиғлаган товуши эшитидди. Жонфиғон давоми…\nЎзининг айтишига кўра «нафис адабиёт муаллими» ўртоқ Боқижон Бақоев оғилга кириб таъби хира бўлди: сигирнинг қулоғига яна кана тушибди! Канадан ҳам кўра сигир унинг аччиғини келтирди: канани терай деса қўймайди — бошини силкийди, пишқиради.— Ҳайвон! Сигир эмас, ҳайвон! — деди давоми…\nКонцерт одатдагича «навбатдаги номерамизда… Келганларингга раҳмат, ўртоқлар» билан тамом бўлди. Номи чиққан ашулачи — санъаткордан бошқа ҳамма хурсанд бўлиб тарқалди. Санъаткор тажанг эди: танаффус вақгида залга чиққан эди, бир тракторчи уни саводсизликда айблади. Тракторчи танқид қилганига санъаткор асти чидай олмас давоми…\nАсқар ота инқилоб учун қурол кўтарган ўзбек аёллари-дан Маърифатхон воқеасини эшитганидан бери унинг қабрини зиёрат қилиш ниятида юрган эди. Қиш кунларининг бирида қулай пайт келди: бир неча овчи ўша томонга — дарё бўйига овга чиқадиган бўлиб қодди. Асқар ота шуларга давоми…\n276-саҳифа. Жами: 280Боши«271272273274275276277278279280»


Толибон Қундузни эгаллаб олди - 05.10.2016, Sputnik Ўзбекистон\nТолибон Қундузни эгаллаб олди\nАфғонистон телеканали хабарига кўра, Толибон мамалкат шимолидаги Қундуз шаҳрини эгаллаб олган. Айни дамда шаҳарда фақат губернатор идораси забт этилмаган. 05.10.2016, Sputnik Ўзбекистон\n17:13 05.10.2016 (янгиланди: 18:02 05.10.2016)\n© Sputnik / Стрингер / Фотобанкка ўтишАфғонистан, Қундуз шаҳри\nАфғонистон телеканали хабарига кўра, Толибон мамалкат шимолидаги Қундуз шаҳрини эгаллаб олган. Айни дамда шаҳарда фақат губернатор идораси забт этилмаган.\nТОШКЕНТ, 5 окт — Sputnik. Афғонистон шимолидаги Қундуз шаҳри тўлалигича “Толибон” радикал гуруҳининг назорати остига ўтди, деб хабар қилмоқда Tolo телеканали.\n“Губернатор идораси ва миллий хавфсизлик биносидан ташқари Қундуз шаҳрининг барча қисми Толибон радикал гуруҳи назорати остига ўтди”, — деб хабар қилмоқда Tolo телеканали ўзининг Twitterдаги каналида.\nБошқа манбаалардан олинган хабарларга кўра, ҳукумат қўшнлари ва “Толибон” орасида тўқнашувлар давом этмоқда. Афғон ҳукумати кучлари ҳатти-ҳаракатининг ўзаро мувофиқлаштирилмаганлиги сезилмоқда.\nДушанба оқшоми Афғонистон шимолидаги Қундуз вилоятида Толибон ҳужумга ўтди ва вилоят маъмурий маркази Қундузни эгаллаб олди. Хабарларга кўра толибар Миллий хавфсизлик биноси устидан назорат ўрнатиб губернатор идораси томон йўл олишган.\nТелеканал хабарига кўра, Толибон ҳужумидан кейин Қундузда оғир кунлар бошланмоқда. Шаҳарга хизмат кўрсатган ягона электростанция ёқиб юборилган, озиқ-овқат нархи кескин ошган ва дўконларининг аксарияти ёпиқ ҳолда қолмоқда. Толибон шаҳар аҳолисидан айрим ҳудудларни тарк этишни сўраган, касалхоналарига 200 дан ортиқ яраланган тинч аҳолиб олиб келинган.\nЭслатиб ўтамиз 2015 йилда “Толибон” Қундуз шаҳрини қисқа вақтга эгаллаб олган эди, лекин кейинчалик шаҳар мамлакат қўшнлари томонидан озод қилинган эди. Икки кун олдин эса Толибон мамлакат жанубидаги Гилменд вилоятининг бир тумани эгаллаб олганини хабар берган эдик.


Ўзбекистонлик блогер қиз Туркияда ўтказилаётган гўзаллик танловида иштирок этмоқда(фото) | KITAB.UZ\nЎзбекистонлик Шаҳзода Салимжанова Туркияда Miss Aura International 2020 халқаро гўзаллик танловида иштирок этмоқда.\nrepost.uz хабарига кўра, ушбу танловда турли давлатлардан келган 28 нафар қиз қатнашмоқда. Танлов Анталияда 13 сентябрдан бошланиб, 27 сентябргача давом этади.\nMiss Aura International ҳар йили таниқли юлдузлар ва дижейлар иштирокидаги мусиқий фестивал билан бирга ўтказилади. Бу йилда Тимати, Светлана Лобода, Monatik, Тина Кароль, Вера Брежнева ва «ВиаГра» гуруҳи иштирок этиши кутилмоқда.


Машина сотиб олишга навбат ҳаддан ташқари кўпайиб кетди 29-08-2021, 17:56 | Zamin.uz\n17:56 / 29.08.2021\nПрезидент Шавкат Мирзиёев таъбири билан айтганда, халққа умуман фойдаси тегмаётган UzAuto Motors машиналарини сотиб олишга бўлган навбатлар ҳаддан ортиқ кўпайиб кетди.\nМасалан, айни пайтда Lacetti учун қарийб 25 000, ой бошида 22 000 эди, Cobalt учун эса салкам 8 000 та одам навбатда турибди. Бунинг сабаби асосан ишлаб чиқариш камайиб кетганидадир.\nДавлат статистика қўмитасининг хабарига кўра, автомобил ишлаб чиқариш ҳажми ўтган йилга нисбатан анча камайган. 2021 йил ярмигача 108780 та машина ишлаб чиқарилган бўлса, 2020 йил шу пайтда 34675 та улов кўп ишлаб чиқарилганди. Пандемия бўлишига қарамай.\nШунингдек, 2020 йилга қараганда бу йил деярли барча моделларни ишлаб чиқариш тўхтатилган, айниқса, Spark. Бунинг ортидан ҳозир машина сотиб олишни истаб, тўлов қилган одам автомобилни 2022 йил баҳорида минади. Натижада эса бир неча ой олдин «шапка» бериш яна қайтганди, UzAuto Motors рад этган бўлса ҳам.\nМашинага бўлган навбатларни UzAuto Motors сайтида онлайн кўриш мумкин, аммо ҳозир сайт ишламаяпти. Ёки одам кўп кирганидан сервер кўтаролмаган, ё шунчаки дам олиш куни бўлгани учун ўчириб қўя қолишган. “Замин” янгиликларини “Facebook”да кузатиб боринг\nЯнгиликлар » Авто » Машина сотиб олишга навбат ҳаддан ташқари кўпайиб кетди


ТИББИЁТ СОҲАСИ ТАРАҚҚИЁТ БОСҚИЧИДА » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Yangiliklar » ТИББИЁТ СОҲАСИ ТАРАҚҚИЁТ БОСҚИЧИДА\n26-12-2017 17:30 Navoiy shahri » Yangiliklar\nЎзбекистон Республикаси Президенти Шавкат Мирзиёевнинг биринчи марта мамлакатимиз парламенти- Олий Мажлисга мурожаати тақдим этилди.\nДавлатимиз раҳбарининг долзарб сиёсий, ижтимоий-иқтисодий масалалар ва жамиятни демократик ривожлантириш борасидаги қатор ислоҳотларнинг халқ билан мулоқот принципига асосланганлиги юртимиздаги барча соҳанинг самарадорлигини оширишга хизмат қилади.\nШу жумладан, соғлиқни сақлаш борасидаги ўзгаришларни ҳам алоҳида таъкидлаш лозим.\nБиз Президентимизнинг Мурожаатномасини поликлиникамиздаги ойнаи жаҳон орқали ҳамкасбларим билан бирга тингладик.\nМалакали шифокор ва ҳамширалар хизмат кўрсатаётган 4-сонли оилавий поликлиникамиз жорий йил замонавий тиббий асбоб-ускуналар ва жиҳозлар билан тўлиқ таъминланди. Бу эса бизнинг аҳолига сифатли хизмат кўрсатишимизни кафолатлайди. Келтирилган компьютер техникаси воситалари, тиббий анжом ва ускуналар шифокорларга иш жараёнида қулайлик туғдирмоқда. Замонавий тиббий ускуналар бизларга аҳоли ўртасида касалликларни эрта аниқлаш, тезкор даво чораларини кўриш ва уларни бартараф этишда самарали ёрдам бераяпти.\nШифохонанинг ичида ташкил этилган дорихона беморларга сифатли ва арзон нархдаги дориларни етказиб, уларнинг оғирини енгил қилмоқда. Бу ерга келаётган беморлар кўрсатилаётган тиббий хизматимиздан мамнун.\nПрезидентимиз ўз маърузасида масофадан туриб профилактика қилишни таъминлайдиган "Ақлли тиббиёт”, "Ягона тиббий ахборот маркази” концепцияларининг амалиётга татбиқ этиш лозимлигини алоҳида таъкидлаб ўтдилар.\nЎйлайманки, тиббиёт соҳасидаги бундай ислоҳотлар аҳолига сифатли ва замонавий ёрдам кўрсатишда ҳамда касалликларни барвақт аниқлашда муҳим аҳамият касб этади.


Etihad Airways самолёти Абу-Дабига фавқулодда қўнишни амалга оширди\n20:15 / 28.09.2016\nБирлашган Араб Амирликларининг Etihad Airways миллий авиакомпаниясининг бортида 329 нафар йўловчи бўлган самолёти мамлакат пойтахти Абу-Даби шаҳри аэропортига фавқулодда қўнишни амалга оширди, дея хабар қилмоқда Associated Press агентлиги.\nМаълумотларга кўра, ҳодиса 27 сентябрда юз берган. Ўшанда, Абу-Даби-Сидней йўналиши бўйича EY450 рейсини амалга ошираётган Boeing-777 ҳаво кемаси Абу-Дабидан ҳавога кўтарилгач, кўп ўтмай БАА пойтахтига қайтган. Бунга двигателнинг ишдан чиққани сабаб бўлган.\nБироқ, ҳозирча, двигатель нима сабабдан ишламай қолганига ойдинлик киритилмаган.\nБАА Абу-Даби Boeing Сидней\nОфшорларнинг «қора рўйхати»дан 8 давлат чиқарилиши мумкин


ВАТАННИНГ МУАТТАР ИСИ - UzTV New York, Inc.\n01/29/2014 | Filed under: SOCIETY,UZ TV NEWS | Posted by: "Uzbekny" muxbiri\nОна-Ватан муҳаббати буюк туйғу, туғилиб ўсган юрт севгиси боқий ва муқаддасдир. Бу ҳақда қанча гапирилмасин, қанча ёзилмасин бу мавзу ҳеч қачон кўнгилга тегмайди, аксинча, унинг янги-янги қирралари очилаверади.\nЭлимизнинг улуғларидан бири бўлмиш Давронбек устоз Темиров яқинда ўзаро суҳбатларнинг бирида шундай деб қолдилар:\n– Она-юртимиз мустақилликка эришган илк йилларда хориждаги кўплаб ватандошларимиз ўз киндик қонлари тўкилган жойларни кўриш имконияти туғилганидан қувонишиб, жаннатмакон Ўзбекистонимиз сари ошиқишди. Аэропортда кўрганим бир воқеа сира ёдимдан чиқмайди. Хориждан учиб келган юртдошимиз самолёт зинасидан тушиб келди-ю, ўзини кутиб олгани чиққан ўнлаб юртдошлари, қариндош-уруғлари олдида ерга тиз чўкди. Кўзларида дув-дув ёш билан Ватан тупроғига бош қўйди. Сўнг ерга теккан қўлларини юзларига суртиб, тавоб қилгач, ўрнидан туриб, қадрдонлари бағрига отилди. Буни кўриб, Ватан тупроғи қанчалик муқаддас эканлигига яна бир бор ишонч ҳосил қилдим…\nШу ўринда яна бир тарихий воқеани ёдга олиб ўтиш ўринлидир. Ҳамюртимиз, улуғ шоир ва ўтюрак саркарда Заҳириддин Муҳаммад Бобур Ҳиндистонда ҳукмронлик қилаётган бир вақтда – 1530 йилнинг кузида Агра шаҳрида оғир хасталаниб ётиб қолади. Шунда унинг кўнгли ота юрти бўлмиш Андижоннинг қовунларини тусайди. Шоҳнинг тилагини амалга ошириш учун олис Андижонга одам юборилади. Орадан кунлар ўтиб, она тупроқда етиштирилган қовунларни келтирган киши саройга кириб, шоҳга таъзим қилади. Шунда чексиз қувончу ҳаяжон билан кутиб олган Бобур уни бағрига босиб: “Айни дамда сиз эмас, биз таъзимда бўлишга бурчлимиз. Чунки сиз Ватаннинг муаттар исини ва муждасини келтирдингиз”, дейди. Ҳа, Ватан қадри, Ватан соғинчи шоҳга ҳам, гадога ҳам бирдек азиз.\nНафақат ўзимизда, балки кўплаб чет элларда ҳам жаннатмакон дея таърифланадиган она-юртимиз олам ҳавасига муносиб ўлкалардан саналади. Беғубор осмони сокин, сувлари мазали, унумдор тупроғига нима эксанг кўкаради, мева беради. Буюк олиму фозилларга бешик, илму маърифатга эшик бўлган она-Ўзбекистонимизни севмай, улуғламай, шаъни-шавкатини ҳимоя қилмай бўладими?!


Ўзбекистон ҳукумати ҳозирга қадар халқаро ҳамжамиятнинг инсон ҳуқуқлари вазиятини яхшилашга оид таклиф ва тавсияларини беписанд қолдириб келмоқда.\n11 - 12 март кунлари 18 экспертдан иборат қўмита Фуқаролик ва сиёсий ҳуқуқлар тўғрисидаги халқаро пактнинг бажарилиши тўғрисидаги Ўзбекистоннинг навбатдаги ҳисоботини ўрганиб, бу борада ўз хулоса ва тавсияларини эълон қилиши керак.\nҲюман Райтс Уотч ташкилотига кўра, Ню Йоркда ўтаётган айни тадбир Ўзбекистондаги ўта аянчли инсон ҳуқуқлари вазиятига эътибор қаратиш ва бу вазиятни яхшилаш йўлида Тошкентни конкрет қадамларни ташлашга чақириш учун бу ноёб имкониятдир.\n- Тошкент халқаро ҳамжамиятга иш режаларини ёки қонунларни кўрсатиб, танқидчилар оғзини ёпишга уринади, лекин вазият аянчли эканлигича қоляпти. Инсон ҳуқуқлари қўмитаси бундай сохта чораларга алданиб қолмаётганини кўрсатиб, Ўзбекистондан чинакам, ислоҳотларни талаб этиши керак, деди Ҳюман Райтс Уотч ташкилотининг Европа ва Марказий Осиё бўйича раҳбари Ҳолли Картнер.\nҲюман Райтс Уотч БМТнинг Инсон ҳуқуқлари қўмитаси эътиборига Ўзбекистондаги инсон ҳуқуқлари ҳимоячилари ҳамда фуқаролик жамияти вакилларининг таъқиб қилиниши, мамлакат қамоқхоналарида кенг тарқалган маҳбусларнинг оммавий қийноқларга солиниши, диндорларнинг қувғин қилиниши, фикр ва диний эркинликларининг қаттиқ чекланиши каби муаммолар қайд этилган 10 саҳифалик ҳисоботни ҳам тақдим этди.\nҲюман Райтс Уотч вакили Вероника Голдстон бу ҳисобот БМТ экспертлари тарафидан эътиборга олинади деган умидда.\n- Биз бу муҳокамаларда қўмита экспертлари Ўзбекистондаги инсон ҳуқуқлари вазияти ҳақидаги расмий ҳисоботни танқидий кўз билан қараб, Ўзбекистон делегациясини мамлакатдаги ҳуқуқбузарликлар, ҳуқуқ ҳимоячилари, фуқаролик жамияти вакиллари ва журналистларга нисбатан бўлаётган давомли тазйиқлар, қамоқдаги мухолифат аъзоларининг давомли қийноққа солиниши ва уларни қийноққа солаётганларнинг жазога тортилмай қолаётганлиги ҳақидаги саволларга тутади деб умид қиляпмиз, дейди Вероника Голдстон.\nҲюман Райтс Уотч ташкилотига кўра, бугунги кунда энг камида 14 киши фақат инсон ҳуқуқлари ҳимоячиси сифатидаги фаолияти учун панжара ортида ўтирибди.\nУлар орасида бухоролик исёнкор шоир Юсуф Жума, журналистлар Солижон Абдураҳмонов, Жамшид Каримов, ҳуқуқ ҳимоячилари Ҳабибулла Оқпўлатов, Аъзам Фармонов, Алишер Кароматов, Нозим Исоқов, Ғайбулла Жалилов, Норбой Холжигитов ва бошқаларнинг номлари бор.\nҲюман Райтс Уотч ўз баёнотида қамоқдаги ўзбекистонлик ҳуқуқ фаолларининг шартсиз озод этилиши БМТ тарафидан Ўзбекистонга қўйиладиган талаблардан бири бўлиши кераклигини қайд этган.\nАйни пайтда, Ўзбекистонлик ҳуқуқ ҳимоячилари БМТ Инсон ҳуқуқлари қўмитасининг аввалгиларги каби бу сафарги йиғилишидан ҳам бирон ўзгариш кутмаяптилар. Берлиндаги Ўзбекистон-Германия форуми ташкилоти раҳбари Умида Ниёзованинг таъкидича, Ўзбекистон ҳукумати халқаро танқидлардан уяладиган ҳукумат эмас.\n- БМТ қўмитаси ҳар доим Ўзбекистонни қаттиқ танқид остига олади. Махсус маърузачиларнинг ҳаммаси Ўзбекистондаги вазиятни билиб туриб¸ ичкарига кириб ўрганиб¸ вазиятни ўзгартиришни хоҳлашади. Муаммо шундаки¸ агар мамлакат ҳеч қанақа ўзгаришлар қилмаса¸ бу мамлакат раҳбарларини жавобгарликка тортадиган механизмлар йўқ. Халқаро пакт 1995 йилда қабул қилинган бўлса¸ 15-16 йилки бу документлар қоғозда қолмоқда. Ўзбекистондаги вазият ўзгартирилмасдан келинмоқда¸ дейди Умида Ниëзова.\nГарчи Ўзбекистон ҳукумати бу муаммоларни бартараф этиш билан шуғулланаётганини айтса-да, мамлакатда вазият нафақат ўзгаришсиз қолмоқда, балки ёмон томонга ҳам ўзгармоқда.\n- Афсуски, бу тўғри. Давомли чақириқларимизга қарамай, Ўзбекистонда вазият яхшилангани йўқ. Бунга сабаб Ўзбекистон ҳукуматида ислоҳотлар ўтказишга сиёсий ироданинг йўқлигидир. Шундай экан, бундай ҳукуматга нисбатан фақат ташқи босимлар билангина, яъни Ўзбекистоннинг халқаро ҳамкорлари ҳисобланмиш Европа иттифоқи, АҚШ, Япония каби давлатлари ҳукуматларининг шундай босимлари туфайли бирон нарсага эриши мумкин деб ўйлаймиз. Шундай экан, БМТ қўмитаси Ўзбекистон борасида ўз хулосаларини чиқариши билан биз Ўзбекистоннинг халқаро ҳамкорлари бу тавсияларга жиддий қараб, уларнинг Ўзбекистон тарафидан бажарилишини талаб қилишга, бу давлат билан мулоқотда шу масалани ҳам кўтаришга чақирамиз, деди Ҳюман Райтс Уотч вакили Вероника Голдстон.


1% крем, 15 г - алюминий тубада қўллаш бўйича йўриқномаси билан бирга картон қутига жойланган\n1 г кремда фаол модда: Тербинафин гидрохлориди 10 мг, 8,888 мг тербинафинга эквивалент сақланади ёрдамчи моддалар: натрий гидроксиди, бензил спирти, сорбит моностерати, цетилпальмитат, цетил спирти, стеарил спирти, полисорбит 60, изопропилмиристат, тозаланган сув.\nТрихофитонни T. rubrum T. mentagrophytes; M. Canis, Epidermophyton floccosum штаммлари чақирган силлиқ тери ва йирик бурмаларнинг микозлари - Оёқ панжаси («атлет оёқ панжаси») ва микозлари қўл панжаси - Candida туркуми (шу жумладан Candida albicans) чақирган тери кандидози - Pityrosporum orbiculare чақирган турланувчи темиратки (шунингдек Malassezia furfur номи билан маълум бўлган)\nТерфалин 1% креми кўрсатмага кўра кунига бир ёки икки марта қўлланади. Даволашнинг давомийлиги кўрсатмага ва инфекциянинг оғирлигига мувофиқ ўзгаради. қўллашдан олдин терининг шикастланган юзасини ювиш ва яхшилаб қуритиш лозим. қазғоқланиш билан бирга кечадиган инфекцияларда (сут безлари остида, бармоқлар орасида, думбалар орасида, чов соҳасида), крем сурилган жойларни, айниқса кечасига дока билан ёпиш тавсия қилинади. Тавсия қилнган даволашнинг давомийлиги: -Силлиқ тери ва йирик бурмаларнинг микозлари: 1-2 ҳафта -Оёқ панжаси ва қўл панжаларнинг микозлари: 1 ҳафта (кунига икки марта), 2 ҳафта (кунига бир марта); -Тери кандидози: 1-2 ҳафта. -Турланувчи темиратки: 2 ҳафта. Клиник яхшиланиш бир неча кун юз беради. Номунтазам қўллаш ёки тербинафин билан даволашни эрта тўхтатиш қайта инфекцияланиш хавфини оширади. Агарда 2 ҳафтадан кейин яхшиланиш белгилари аниқланмаса ташхисининг верификациясини ўтказиш лозим. Кекса пациентларга дозани тўғрилаш талаб қилинмайди.\nАчишиш, қичишиш, қизариш ва/ёки шишиши\nПрепаратни қандай-бўлмасин компонентларидан бирига ўта юқори сезувчанлик.\nКрем фақат сиртга қўллаш учун мўлжалланган ва ичга қабул қилиш учун, интраназел қўллаш, фотальмология амалиётида ва интравагинал қўллаш учун мўлжалланмаган. Кремни кўзнинг шиллиқ қаватига тушишдан сақланиш лозим. Крем кўзга тушганида уни кўп миқдордаги сув билан ювиш ва зарурати бўлса шифокор билан маслаҳатлашиш керак. Таъсирланиш ёки аллергик реакциялар ҳолларида ёки умумий ҳолатни ёмонлашувида тербинафинни қўллашни тўхтатиш ва мувофиқ даволашни буюриш керак. Инфекцияланган соҳалар тор кийим билан тегиниб турмаслиги керак. Оёқлари инфекцияланган беморлар яхши лойиқ ва шамоллаб турувчи пойафзал кийишлари керак. Пойафзал ва пайпоқларни кунига камида бир марта алмаштириб туриш керак. Яхши клиник самарага эришиш учун тавсия қилинган даволаш давомлилигига риоя қилиш муҳим. Ҳар гал қўлланганидан кейин қўлларни, инфекцияланган соҳалардан юқтиришдан сақланиш учун, ювиш керак. Ҳомиладорлик ва лактация даврида Ҳомиладор аёлларда адекват ва яхши назорат қилинган синовлар ўтказилмаган. Ҳомиладорлик ва лактация даврида эҳтиёткорлик билан ва фақат қатъий кўрсатмалар бўлганида қўлланади.\nХона ҳароратида, болалар олаолмайдиган жойда сақлансин


ЖИУ-ЖИТСУ БЎЙИЧА ТЕРМА ЖАМОАМИЗ ИЛК БОРА ЖАҲОН ЧЕМПИОНАТИДА\nЖИУ-ЖИТСУ БЎЙИЧА ТЕРМА ЖАМОАМИЗ ИЛК БОРА..\nБирлашган Араб Амирлигининг пойтахтида спортнинг Жиу-житсу тури бўйича 15-24 ноябрь кунлари бўлиб ўтадиган Жаҳон чемпионати ўз ишини бошлади. Мазкур турнирда иштирок этиш учун Ўзбекистон терма жамоаси ҳозирда Абу-Даби шаҳрида бўлиб турибди.\nЖиу-житсу федерацияси мамлакатимизда ўз фаолиятини 2017 йилда бошлаган бўлсада, бугунга кунга келиб кўплаб ёшлар ушбу спорт турига катта қизиқиш билдиришган. Юртимизда қисқа муддат ичида мазкур спорт тури бўйича бир қанча мусобақалар ташкил этилиб, қатор халқаро мусобақаларда совринли ўринларни қўлга киритишга улгурган Ўзбекистон терма жамоаси ҳам шакллантирилди.\nБўлиб ўтадиган жаҳон чемпионатида дунёнинг 60 дан ортиқ давлатларидан ташриф буюрган сара спортчилар қатнашиши кутилмоқда. Ушбу мусобақада Жиу-житсу бўйича миллий терма жамоамиз илк бор иштирок этаётганига қарамай, 17 нафар энг кучли спортчиларимиз юқори натижаларни қўлга киритиш мақсадида қаттиқ тайёргарлик кўришган. Терма жамоа аъзолари билан бир қаторда Ўзбекистон Республикаси Миллий гвардияси ҳарбий хизматчилари К.Усмонов ва И.Хасановлар ҳам юртимиз шаънини ҳимоя қилишга бел боғлаганлар.\nЖаҳон чемпионатига йўл олган спортчиларимизнинг рўйхати қуйидагича:\n1. Жасур Джураев\n2. Камол Усмонов\n3. Ғайрат Набиев\n4. Сухроб Усмонов\n5. Ризо Сафаров\n6. Асадулло Бозоров\n7. Козимжон Камолов\n8. Озод Қурбонмуродов\n9. Хуршид Эшонходжаев\n10. Иршод Хасанов\n11. Шерзод Муталов\n12. Жайрона Уринбоева\n13. Азизбек Тохиров\n14. Мансурбек Худойбердиев\n15. Муродилло Аблоқулов\n16. Руслан Якубов\n17. Гулсанам Мирзарахимова\n18. Юсуфбой Якубов\nБиз бўлиб ўтадиган мусобақада ҳамюртларимизга омад тилаб, мамлакатимиз байроғини шоҳсупанинг юқори ўринларига кўтаришига ишонч билдириб қоламиз!


«Кичик пешанамга битган катта бахт»\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Кичик пешанамга битган катта бахт»\t11:02, 26 октябрь 2016\tШундай елка бўлса, бошингни бемалол қўйсанг, шундай юрак бўлса, туйғуларингни иккинланмай топширсанг... Узоқ изладим, тўғрироғи, ҳаддан зиёд кутдим... Сизсиз ўтган йилларимга ачинмайман, Сизни таниб-танимай кутганимдан миннатдорман... Атрофимдагилар менга ҳамиша вақтнинг ўтаётганини, тезроқ оилали бўлиш ва оналик бахтига эришиш шартлигини айтарди. Баъзида «Улар тўғри айтаяпти, шоша қол, таваккал турмушга чиқ», дерди нотаниш овоз. Шунда ички бир ҳайқириқ, «Аллоҳнинг атагани бор, сабр қил, фурсати келади», дея таскин берарди. Иккинчи овоз орзуларимга яқин эди, балки ўша орзумнинг овозимиди, яна билмадим...\nАёл шундай бир хилқатки, эришмоқчи бўлсанг, унинг меҳрини кўзла... Қачон қаерда эшитганман ёки ўқиганман аниқ билмайман, аммо тўғри гап. Агар кимдир сизни муҳаббатингизни қозониб эвазига яна муҳаббат қайтарса билингки, бу БАХТ! Бугун юрагимда Сизга аталган миннатдорчилик бор. Тўғриси, ҳар куни қайсидир сўзим, қандайдир вазиятларда изҳорларим айтилади. Лекин улар денгиздан томчиларга ўхшайди. Мен эса ҳамиша Сизга ўша ДЕНГИЗни илингим келади...\nОдам зоти ғалати, ўзига нима кераклигини баъзида билмайди, ёки билса ҳам ўзини қийнайверади. Онам «Сен билан яшаш қийин», дерди. «Нима учун, бинойидек қиз бўлсам?» дердим ярми ҳазил, ярми чин билан... Ҳар сафар онамнинг ўша ширин киноясини эслаб, сиздан «Яшашга қийналмаяпсизми?» деб сўрайман. Сиз бўлса, кулиб қўясиз... Бу ҳазил саволдир, лекин жавобини жиддий эшитгим келади. Шунчаки табассум хаёлнинг минг бир кўчасига элитади ва мен ўша кўчаларда адашиб кетаман... Бугун Сиз ҳақингизда ёзгим келди. Тўғриси, нима деб бошлашни билмай қийналдим. Бошладим, энди эса қандай давом эттиришга ҳайронман... Бу Сизга айтадиган гапларим йўқлигидан эмас, шунчаки ЁЗА ОЛМАСЛИГИМдан. Аммо уриниб кўраман!\nЖуда ғалати одамсиз. Нима учундир шу ғалатилигингизни яхши кўраман. Баъзида Сизга нима кераклигини билмай тажанг бўлиб кетаман. Тузи паст овқатимни мақтайсиз, нимагадир улгурмасам, «Ҳечқиси йўқ, амаллаймиз», деб таскин берасиз. Шунда жаҳлим чиқади. «Менинг ҳаракатларим яхши эмас-ку, нима учун асабийлашмайсиз?» деб сўрагим келади. Кейин Сизни бефарқликда айблайман... Баъзида Сиз учун кун бўйи уринганимни сезмайсиз. Уйнинг саришталиги, тоамномадаги ўзгаришлар ва менинг кўринишим... Худди одатий кундек муносабат... Ўйлаб кўрдим ва ўзимча жавоб ҳам топгандекман. Мен ҳам баъзида Сизни ва уринишларингизни илғамай қоларканман, эътиборингизга қандайдир ташвишлар билан жавоб бера олмасам, энди эслаяпман ҳафсалангиз пир бўлар экан... Кечиринг!\nПешона, тақдир... Менинг кичкина пешонамга Сиздек катта бахт битилганига шукр. Лекин Сиз учун ҳам Мен фақат ва фақат БАХТ эканлигимни ҳис этишга имкон беринг. Бу жуда муҳим! Ҳозир жуда ғалати ёзаяпман, кимдир ўқиса, хаёли паришон шекилли, деб ўйлаши мумкин. Майли ўйлайверсин, муҳими Сиз мени нима демоқчилигимни англасангиз бас. Ўзингиз айтгансиз-ку, Сени узоқдан бўлса-да илғайман, деб... Демак, ёзганларим ва ёза олмаётганларимни ҳам, албатта, ЎҚИЙСИЗ! Ҳа, айтганча, сезаяпсизми фарзандимиз тез улғаяпти... У ҳар сонияда қувонч беради, бу бахтиёрликнинг аксини чеҳрангиздан топиш катта саодат! Гоҳида, “Қуйиб қўйгандек ўзим”, десангиз, “Йўғ-ей, сизга шундай кўринаётгандир”, дейман. Аслида унинг ҳар бир ҳатти ҳаракатидан Сизни топаман... Гоҳида ёзғираман, нималардандир нолиб қоламан, бу Сизга нисбатан ЭЪТИРОЗ эмас, ЭҲТИЁЖ...\nИшонинг, Сизни камчиликларингиз билан қабул қиламан. Мен ИДЕАЛ РАФИҚА эмасман, Сиз кўрмаган, ҳали дуч келмаган камчиликларим бор... Ёзганларимни балки ўқирсиз, эҳтимол гапларим хаёлингизни бир бурчига ҳам келмас... Узоқ, жуда узоқ йиллар ёнимда бўлинг, ёнингизда бўлай. Сочларимиз бирга оқарсин, кўзларимиз хиралашиб, юзларимизга ажинлар тушганида ҳам худди бугунгидек бир-биримиз учун қадрли бўлайлик. БОРИНГИЗГА ШУКР!\nҲурмат билан РАФИҚАНГИЗ\nЮқори марраларни забт этишнинг 7 та сири\tЎзбекистонлик машҳур футболчилар ва уларнинг рафиқалари(Фото)\tТўйдан кейинги муҳаббат ҳақида 10 афсона\tБахт калити қаерда? Ёхуд бахти очилмаётган қизлар таснифи\tЁши орасида катта тавофут бўлган машҳур жуфтликлар\t«Эрим мени алдади, энди унга ишонолмаяпман»\tОтправить


Фарғонада президент келишига бетон тувакларга райҳон экилиб, пули аҳолидан ундирилмоқда – mulkdor.com\nJune 5 2017, 04:06 ЖамиятКоррупция\nФурқат туманидан ўтувчи катта йўлдан президент ўтиб қолади¸ деган хавотирда¸ маҳаллий ҳокимият йўл ëқасига бетон тувакларда гул қўйиб чиқмода¸ пулини аҳоли ва тадбиркордан ундирмоқда.\n“Президентимиз йўлларига райҳон экаяпмиз”\nОзодликка маълум бўлишича¸ президент Шавкат Мирзиëевнинг Фарғона вилоятига қиладиган ташрифи давомида унинг Тожикистон билан чегараолди ҳудудларига ҳам бориши кутилмоқда.\nЎзбек-тожик чегарасида жойлашган Фурқат тумани ҳокимлиги президентнинг “ана эрта-ана индин” бўлиб қолиши мумкин сафарига ҳар кун ҳозирланмоқда.\n“Бизга ҳеч ким аниқ вақтини ҳали айтмади. Андижонга келганда¸ Фарғонага ҳам ўтиб қолишар¸ деб роса кутдик. Лекин бизга кирмай¸ Тошкентга қайтиб кетдилар. Президентимиз бормаган вилоят фақат Фарғона ва Наманган бўлаëтгани учун¸ навбат бизга келди энди. Шунга ҳамма ëқни ободонлаштириб¸ чиройли қилиб кутаяпмиз”¸ деди Фурқат туман ҳокимлиги вакили ва бу жараëнда ҳеч қандай фавқулоддалик йўқлигини таъкидлади.\n“Уйларимизни чиройли қилиб қўйсак¸ олдиларини келинларимизга супуртириб¸ сув септирсак¸ йўл бўйларига райҳону жамбиллар эксак¸ бунинг нимаси ëмон? Фақат Фарғонадамас¸ ҳамма ëқда шунақа қилишаяптику! Олдин ҳам президент ë Бош вазир келса¸ шунақа бўларди¸ бунга ҳеч кимнинг эътирози йўқ!”¸ деди Озодлик суҳбатлашган ҳокимлик вакили.\nФарғона вилоятига сафари давомида президент Мирзиëев Тожикистоннинг Ашт туманига туташ чегара ҳудудига ҳам бориши мумкин. Бу ҳудудга элтувчи катта йўл эса¸ айтилишича¸ Фурқат туманининг Шоимбек ва Бекобод қишлоқларидан ўтади.\nАна шу қишлоқда яшовчилардан бирининг Озодликка ўз шахси очиқланмаслик шарти билан билдиришича¸ президент ўтиши кутилаëтган катта йўл бўйига қўйилаëтган бетон туваклару уларга экилаëтган гуллар пули аҳоли ва тадбиркордан мажбуран ундирилмоқда.\nФурқатда катта магистрал йўл бўйига қўйиб чиқилаëтган бетон туваклардан бири.\n“Фурқат тумани президентни кутмоқда. Кўчалар тозаланиб¸ йўл бўйидаги уйлар эгаларига мажбуран бўятилмоқда.Туман ҳокимлиги ва ободонлаштириш ташкилоти томонидан йўл четларига ўрнатилаëтган кичик бетон гул туваклар мажбуран йўл ëқасидаги уй эгалари ва савдо дўкони эгаларига 3500 сўмдан сотилаяпти. Аслида¸ туман ҳокимлиги ободонлаштириш ва туман йўл қурилиши ҳисобидан ўрнатилаëтган ушбу тувакларни мажбуран соттиришда¸ айниқса¸ Шоимбек ва Бекобод қишлоқ фуқаролар йиғини раислари ва посбонлари жонбозлик қилмоқда.\nУлар йўл ëқасидаги уйларда юриб¸ бу уйлар рўпарасига ўрнатилган гул туваклар учун пул талаб қилмоқда. Пул беришдан бош тортган дўкон ва уй эгаларини участковой “тузумга қарши чиқиб¸ ҳукумат ишларига қаршилик қилганликда айбламоқда”¸ дейди шахсан ўзи маҳаллақўм ва посбоннинг шундай таҳдидига гувоҳ бўлганини таъкидлаган фурқатликлардан бири.\nБу суҳбатдош таъкидича¸ дўкони қаршисига гул тувак қўйиб кетилган тадбиркорлар¸ пулини бермаса¸ солиқчи босишидан¸ уч суткага ҳибс этилишдан огоҳлантирилмоқда.\n“Тувак ва гуллар бор гап¸ лекин улар пулини ҳомийларимиз ўз хоҳиши билан тўлаяпти”\nОзодлик билан суҳбатда¸ номи тилга олинган Шоимбек ва Бекобод маҳалласи фаоллари¸ президентнинг бу ҳудудда тўхташи кутилмаëтган бўлса-да¸ у ўтадиган йўл бўйини “ободонлаштириш” ишлари қизғин эканини эътироф этди.\n“Тожикистон билан чегарага йўл бизнинг қишлоқдан ўтади. Бу йўлдан президентимиз Бош вазирлик пайтида ҳам бир неча марта ўтган¸ шунга йўл бўйидаги ҳовлилар рисоладагидай бўялган. Ҳозир шу йўл бўйига райҳон¸ оппоқ бўлиб очиладиган бошқа гулларни ўтқазиб чиқаяпмиз. Йўл бўйида гул экишга¸ тувакда гул сотиб олишга қурби етмайдиган оилалар ҳам бор. Шундай жойларга қўйилаëтган гулларни ҳомийларимиз ўз ихтиëрлари билан олиб бераяпти”¸ деди Фурқат туман Бекобод қишлоқ фуқаролар йиғини фаоли.\nБу фаол¸ маҳалла фуқаролар йиғини аҳоли ва тадбиркорни тувак ва гулга пул тўлашга мажбурлаëтганини инкор қила туриб¸ айни пайтда¸ посбонларнинг нима қилаëтганидан бехабарлигини қўшиб ўтди.\n“Риштонда якшанба куни ўқитувчи яна фаррошлик қилди”\nАйтилишича¸ Андижондан кейин президент Фарғонага қўққисдан ўтиб қолади¸ деган қўрқув бу вилоятдаги Риштон туманидаги “тўртлик”ка ҳам уйқу бермаган ва якшанба саҳардан бюджет ташкилотлари ходимлари¸ эски анъанага кўра¸ яна ўқитувчи ва тиббиëтчилар хизматкорликка мажбурланган.\n“Якшанба¸ дам олиш куни эканига қарамай¸ Риштон тумани коллеж ўқитувчилари мажбурий тарзда йўл ëқасида ишлашга чиқарилди. Сабаби¸ Мирзиëевнинг Андижондан кейин олдиндан айтмасдан¸ Фарғонага ўтиб қолиш эҳтимоли. Агар президент тумандаги аҳволдан қониқмаса¸ тўртлик – ҳоким¸ прокурор¸ солиқ ва милиция бошлиқларини ишдан олиб ташлаши мумкин. Шунинг учун амалини йўқотиб қўйишдан қўрққан бу тўртлик пастки бўғин¸ биринчи навбатда¸ бюджет ташкилотлари ходимларига босим ўтказмоқда”¸ дейди ўзи ҳам шундай босимга учраган риштонликлардан бири.\nҲафталик видеолекторларидан бирида янги президент Шавкат Мирзиëев¸ ҳақиқий вазиятни ниҳоятда яхши билишини таъкидлаб¸ ҳокимият вакилларини ҳар хил кўзбўямачиликларни тўхтатишга чақираëтганига қарамай¸ Мирзиëев Бош вазирлиги даврида кенг тарқалган президент кўзини қувнатиш учун ободонлаштириш ҳаракатлари ва унинг харажат ва меҳнатини аҳолига мажбурлашнинг янги президент даврида ҳам айни тарзда давом этаëтгани кўрилади.\nЭҳтиёт бўлинг: ҳаво ҳарорати 45 даражага ...\nЎзбекистон Республикаси Гидрометеорология марказига таяниб, маҳаллий ахборот воситаларининг хабар қилишича, 19 июлдан бошлаб мамлакатнинг бир қатор вилоятларида ҳаво ҳарорати ...\nЖамиятJuly 18 2018, 01:07


Мексикадаги халқаро турнирда Оксана Чусовитина таяниб сакрашда хамон жаҳонда тенгсиз эканини исботлади\nМексика пойтахти Мехико шаҳрида спорт гимнастикаси бўйича анъанавий “ABIERTO MEXICANO DE GIMNASIA” халқаро турнири бўлиб ўтди. Мусобақада дунёнинг 10 та мамлакатлари, жумладан Бразилия, Германия, Испания, Италия, Колумбия, Мексика, Руминия, Ўзбекистон ва Япониядан спортчилар иштирок этишди.\nЎз фаолияти давомида еттита Олимпия ўйинларида иштирок этиб бу борада спорт гимнастикаси тарихида мутлақ рекорд ўрнатган ҳамюртимиз Оксана Чусовитина ўзининг севимли йўналиши, таяниб сакрашда 14,250 баллик кўрсаткич билан барча рақибларини ортда қолдириб биринчи ўринни эгаллади. Мазкур йўналишда иккинчи ўрин украиналик Ангелина Кислая (13,975 балл) га насиб этган бўлса, мусобақа мезбони Мириана Алмейда (13,925 балл) учинчи ўрин билан чекланди.\nЎз ичига тўрт йўналишни қамраб олган кўпкураш баҳсларида эса Оксана 52,225 балл натижа билан бронза медалига сазовор бўлди. Кумуш медали бразилиялик Каролин Педро (53,975 балл) га насиб қилган бўлса, 54,400 балл жамғарган украиналик Ангелина Кислая олтин медали билан тақдирланди.\nЭътиборли жихати ҳамюртимиз Оксана Чусовитина мусобақа ғолиблигини қўлга киритган Ангелина Кислаядан нақд 16 ёшга катта бўлиб хали хамон жахон ареналарида юксак маҳоратини намойиш этиб ўз шахсий коллекциясини медаллар билан бойитиб келмоқда.


Зарифбой Ибодуллаевнинг ижтимоий тармоқларда тарқаган видео мурожаати юзасидан баёнот\nТошкент Асаб ва руҳият илмий-тиббий маркази директори, профессор Зарифбой Ибодуллаевнинг ижтимоий тармоқларда тарқаган видео мурожаати юзасидан баёнот\nТошкент Асаб ва руҳият илмий-тиббий маркази директори, профессор Зарифбой Ибодуллаевнинг ижтимоий тармоқларда тарқаган видео мурожаатида юртимизда амалга оширилаётган оммавий вакцинация жараёнларида қўлланилаётган Ўзбекистон-Хитой ҳаммуаллифлигида яратилган ZF-UZ-VAC2001 вакцинасининг яратилиш босқичлари ҳақида маълумотлар йўқлигини айтиб, ушбу вакцинанинг қўлланилишининг мақсадга мувофиқлигини шубҳа остига олади.\nЗ. Ибодуллаевнинг эътирозлари ноўрин ва ҳақиқатга умуман тўғри келмайди, у томонидан тарқатилган видео материаллар Ўзбекистонда амалга оширилаётган оммавий вакцинация жараёнларида аҳолини чалғитишга хизмат қиляпти.\nПрофессор Ибодуллаев илмий журналлардаги маълумотларни ўрганмай, мазкур вакцина ҳақида ҳеч қаерда маълумотлар берилмаган деб халқимизнинг кўнглига ғулғула солмоқда. Демак, профессор томонидан берилган саволларга жавоб берамиз.\n1. ZF-UZ-VAC2001 вакцинаси устида олиб борилган тадқиқотлар ҳақида нуфузли халқаро илмий журналларда мақолалар чоп этилганми?\nАйнан Ибодуллаев тилга олган нуфузли халқаро “the Lancet” тиббиёт журналида мазкур вакцинанинг биринчи ва иккинчи фаза синовлари тўғрисидаги мақола жорий йилнинг 24 март куни чоп этилган: https://doi.org/10.1016/S1473-3099(21)00127-4.\n3-фаза клиник синовлари бўйича маълумотлар қуйидаги ҳаволада берилган: https://clinicaltrials.gov/ct2/show/NCT04646590\nБундан ташқари мазкур вакцинанинг турли штаммларга қарши таъсири ҳақидаги мақола нуфузли Cell Research (CR) халқаро илмий журналида ҳам чоп этилган: https://www.nature.com/articles/s41422-021-00514-9.\n2. Нима учун мазкур вакцина яратилиши тўғрисидаги маълумотлар оммавий ахборот воситаларида кенг ёритилмади?\nТўғри, Россия телевидениеси ўз вакцинасини жуда катта тарғиботи билан шуғулланди. Лекин у «пиар»дан бошқа нарса эмаслигини З. Ибодуллаев ўзи ҳам жуда яхши билади. Бу борада профессор ўз чиқишларида кўп гапирган. Хусусан, Россия фармацевтик компанияларнинг қўллаб-қувватлови билан ташкил этилаётган конференциялар, чоп этилаётган мақолаларнинг қай мақсадларда амалга оширилаётгани ҳақидаги профессорнинг фикрларини қуйидаги ҳавола орқали ўқишингиз мумкин: https://kun.uz/ru/news/2021/01/23/professor-zarifboy-ibodullayev-vo-vse-napravleniya-nashey-meditsiny-pronik-lobbizm.\nЎз навбатида ZF-UZ-VAC2001 вакцинасининг юртимизга кириб келиши, учинчи босқич синовларида Ўзбекистоннинг иштирок ҳақидаги мақолалар, кўрсатувлар ОАВда кенг ёритилган. Қуйида вакцинанинг юртимизга кириб келиши ва тадқиқотлар хронологияси ва улар ҳақида ОАВда чиққан айрим материалларга ҳавола берамиз. ОАВларида чиққан барча материалларга ҳавола беришнинг битта баёнотда имкони йўқ, чунки улар жуда кўп бўлган.\n2020 йилнинг август ойида Ўзбекистон-Хитой ўртасида вакцина хариди бўйича музокаралар ўтказилди.\n2020 йилнинг 21 октябрь куни Инновацион ривожланиш вазирлиги коронавирусга қарши рекомбинант вакцинанинг клиник синовларини Ўзбекистонда ташкил этиш масаласи бўйича Хитой Фанлар Академияси Микробиология институти ва “Anhui Zhifei Longcom Biopharmaceutical” компанияси вакиллари билан музокаралар ўтказди.\nМутасаддилар томонидан берилган интервьюлар:\nZF-UZ-VAC 2001 вакцинаси тадқиқотларининг бориши ҳақида:\n2021 йил февралда Zhifei Longcom Biopharmaceutical Co. Ltd компанияси коронавирусга қарши вакцинани яратишда Ўзбекистоннинг ҳиссаси ва cсаъй-ҳаракатларини инобатга олиб, ZF 2001 вакцинани бирга яратган ҳаммуаллиф мамлакат сифатида белгилади. Ушбу янги вакцинани ZF-UZ-VAC 2001 номи билан биргаликда ишлаб чиқариш ва фойдаланилишга келишилгани билдирилди.\n1 март куни Ўзбекистонда коронавирусга қарши илк вакцина давлат рўйхатидан ўтказилди. Рўйхат рақами - DV/X 08646/03/21\nШунингдек, Ўзбек-Хитой вакцинаси бўйича маълумотларни https://t.me/vaksinauzb. телеграм канали орқали олишингиз ҳамда Инновацион ривожланиш вазирлиги томонидан тақдим этилган махсус дайжестдан (https://online.pubhtml5.com/fkya/hind/) танишишингиз мумкин.\n3. ZF-UZ-VAC 2001 вакцинасини яратишда Ўзбекистон олимларининг ўрни қандай?\nZF-UZ-VAC 2001 вакцинанинг 3-босқич синовларида инновацион ривожланиш вазирлиги ҳузуридаги Илғор технологиялар маркази ҳамда Соғлиқни сақлаш вазирлиги Вирусология илмий-текшириш институти илмий жамоаси иштирок этган. Синовларга Инновацион ривожланиш вазири, академик, генетик-олим Иброҳим Абдураҳмонов раҳбарлик қилган. Тадқиқот ишларида Илғор технологиялар марказининг қатор олимлари – биология фанлари доктори, професор Шаҳло Турдиқулова, биология фанлари доктори Алишер Абдуллаев, биология фанлари номзоди Дилбар Долимова, илмий ходимлар Музаффар Мўминов, Аброр Абдураҳимов ҳамда Вирусология илмий-тадқиқот институти директори Эркин Мусабоев раҳбарлигидаги тиббиёт ходимлари иштирок этган.\n4. Плацебо назоратли тадқиқотлар ўтказилдими?\n2020 йил 19 ноябрь куни Инновацион ривожланиш вазирлигининг Илғор технологиялар маркази томонидан сифат назорати текширувларини ўтказиш учун тақдим қилинган вакцина, плацебо намуналари ва тегишли стандартлар ҳамда реагентлар Фармацевтика тармоғини ривожлантириш агентлиги ҳузуридаги Давлат маркази томонидан қабул қилинди. 2020 йил 10 декабрь куни Ўзбекистонда коронавирусга қарши рекомбинант вакцинанинг учинчи синов босқичи бошланди ва тадқиқот ишлари давом этмоқда. Ўз навбатида ҳозирда жаҳонда мавжуд барча вакциналарнинг 3-босқич синовлари давом этаётганини маълум қиламиз.\n5. Вакцина коронавируснинг қайси штаммларига қарши таъсир қилади?\nCell Research (CR) халқаро илмий журналида “SARS-CoV-2 вируси мавжуд вариантларининг инактивланган ва RBD-суббирлик вакциналарига гуморал иммун жавоби» (“Humoral immune response to circulating SARS-CoV-2 variants elicited by inactivated and RBD-subunit vaccines”) номли мақола чоп этилди. мақолада COVID-19 билан касалланган беморлар, соғлом инсонлар ва мазкур икки вакциналар билан эмланган шахсларнинг қонидан олинган плазмаларнинг самарадорлиги «африканча» штаммга нисбатан текширилган. Инактивланган ва рекомбинант вакцина билан эмланганлар ва касалликка чалинган шахсларнинг плазмаси олиниб, ҳақиқий вирус ва псевдо вирусни нейтраллаш (зарарсизлантириш) in vitro тестлари ўтказилганда, рекомбинант ZF-UZ-VAC2001 вакцинасида ушбу мутант вариантни зарарсизлантириш хусусияти нисбатан юқори эканини тасдиқлаган. Шунингдек, мақолада D614G мутант варианти (ушбу вариант айни дамда бутун дунёда тарқалган бўлиб, доминант вариант ҳисобланади) назорат сифатида олинган бўлиб, вакциналарнинг ушбу вариантни нейтраллаш кўрсаткичи тест вариантлариникидан ҳам баландроқ эканлигини кўришингиз мумкин.\nТадқиқотлар ZF2001 вакцинаси Covid-19 вирусининг айни вақтда дунёда тарқалган африканча (501Y.V2) ва британча (D614G) вариантларидан ҳимоя қила олишини тасдиқламоқда. Ҳозирда олимлар Ҳиндистондан тарқалган дельта-вариант устида ҳам тадқиқотлар олиб бормоқдалар. Лаборатория текширувлари вакцинацияланган одам зардоби ҳам, ҳайвонлар зардоби ҳам дельта вариантга қарши ҳимояланганини намоён этган. Айни пайтда маълумотлар таснифланмоқда ва мақола яқин кунларда чоп этилиши кутилмоқда.\n6. Ўзбекистондан ташқари қайси давлатда мазкур вакцина билан неча киши эмланди?\nZF-UZ-VAC 2001 вакцинаси билан Хитойда ҳозирда 100 миллион аҳоли эмланган.\n7. Нима учун Ўзбекистон ZF-UZ-VAC2001 вакцинасининг ҳаммуаллифи ҳисобланади?\nХитой Халқ Республикаси ҳукумати ва Ўзбекистон Республикаси ҳукумати ўртасида илм-фан ва технологиялар соҳасида ҳамкорлик бўйича Келишув имзоланган бўлиб, ҳозирда Ўзбекистон хитойлик олимлар билан ҳамкорликда 4 миллион доллар қийматидаги қўшма лойиҳаларни амалга оширмоқда. Коронавирус пандемияси эълон қилинганидан сўнг 2020 йилнинг март ойидан Инновацион ривожланиш вазирлиги очиқламаслик шарти билан Хитой Фанлар академияси ва Anhui ZhifeiLongcom Biopharmaceutical компанияси томонидан яратилаётган рекомбинант оқсил вакцинаси бўйича тадқиқотларида иштирок этди. Шу боис ҳам мазкур вакцинанинг 3-босқич тадқиқотлари Ўзбекистонда ўтказиш келишувига эришилган эди. 3-босқич клиник синовларининг ўзи катта тадқиқот саналади. Бу тадқиқотларда Ўзбекистон томонидан 100 дан ортиқ олимлар ва шифокорлар иштирок этган. Ушбу клиник синов тадқиқотлари ўта мураккаб илмий жараён бўлиб, унда Жаҳон соғлиқни сақлаш ташкилоти талабларига тўлиқ риоя этиш талаб этилади.\nШу боис ҳам Инновацион ривожланиш ва Соғлиқни сақлаш вазирликларининг ZF2001 вакцинаси синовларида фаол иштирок этгани, шунингдек клиник тадқиқотларга қўшган ҳиссасини инобатга олиб, Ўзбекистон мазкур вакцинанинг ҳаммуаллифи сифатида тан олинди.\nҚуйидаги мақолада Ўзбекистоннинг Хитой томонидан мазкур вакцинага ҳаммуаллиф сифатида тан олингани ҳақида ёзилган:\nВакцина ҳаммуаллифи сифатида тан олиниш мамлакатимизга кўплаб янги имкониятларни тақдим этмоқда. Юртдошларимизни коронавирусга қарши эмлаш жаҳондаги вакцина ишлаб чиқарувчилар таклиф этган қийматдан анча арзонга тушмоқда. Мазкур вакцина хитойлик ҳамкорлар томонидан Ўзбекистонни ҳаммуаллиф деб тан олгани боис устувор тарзда етказиб бериляпти ва бунда Ўзбекистон томони фақат ишлаб чиқариш, қадоқлаш ва транспортировка харажатларини қоплаяпти. Бундан ташқари, Хитой Фанлар академияси ва Anhui ZhifeiLongcom Biopharmaceutical компанияси билан ҳозирда вакцинани биргаликда тижоратлаштириш бўйича келишувларга эришилди. Яъни вакцинани хорижий мамлакатларга экспорт қилишдан тушган даромаднинг 30 фоизи Ўзбекистонга тегишли бўлади. Бу — пандемия ҳали-ҳамон инсониятни таҳликада тутиб турган бир пайтда дунёнинг кўплаб давлатлари ҳавас қилгулик муваффақият.